Polis tahan lelaki tempatan ugut, khianat pemandu lain di lampu isyarat

PASIR GUDANG: Polis menahan seorang lelaki tempatan bagi membantu siasatan berhubung kes ugutan dan perbuatan khianat terhadap seorang pemandu lain, di persimpangan lampu isyarat di sini, petang semalam.

Ketua Polis Daerah Seri Alam, Supt Mohd Sohaimi Ishak berkata, sepasukan polis dari Ibu Pejabat Polis Daerah Seri Alam, telah menangkap lelaki itu di kawasan Pasir Putih di sini, pada pukul 6.20 petang.

Beliau berkata kejadian itu dipercayai berpunca apabila lelaki berusia 35 tahun itu, dikatakan tidak berpuas hati dengan tindakan mangsa yang telah memotong kenderaannya, kira-kira pukul 2.15 petang.

Tambah beliau, dia kemudiannya bertindak menghimpit dan melanggar belakang kereta mangsa, sebelum mereka kemudiannya berhenti di tepi jalan dan dia mengeluarkan sebatang besi lalu mengugut untuk memukul mangsa.

“Selain itu, kita turut merampas sebuah kereta jenis Perodua Myvi dan sebatang besi berukuran 60 sentimeter. Bagaimanapun, hasil semakan mendapati lelaki terbabit tidak mempunyai sebarang rekod lampau,” katanya menerusi kenyataan hari ini.

Mohd Sohaimi berkata, lelaki itu kini ditahan reman selama empat hari bermula hari ini, di bawah Seksyen 117 Kanun Prosedur Jenayah.

Kes disiasat mengikut Seksyen 506 Kanun Keseksaan.

Sementara itu, dalam kenyataan berasingan, Mohd Sohaimi berkata, pihaknya telah menahan seorang lelaki tempatan kerana memiliki pelbagai jenis mercun dan bunga api tanpa lesen, dalam serbuan di sebuah rumah di Taman Desa Jaya di sini, petang semalam.

Beliau berkata, lelaki berusia 28 tahun itu ditahan kira-kira pukul 5.10 petang dan pihaknya turut merampas kesemua barangan tersebut, yang dianggarkan bernilai RM8,000 dan dipercayai untuk dijual sempena sambutan Hari Raya Aidilfitri akan datang.

Mohd Sohaimi berkata, antara yang dirampas ialah tiga guni mercun bola Thai, satu kotak mercun ‘Happy Boom’ Padi, satu kotak mercun ‘Happy Boom Sunset Bar’ dan satu kotak mercun ‘Happy Boom Assorted Celebrations Cake.

“Bagaimanapun, hasil semakan mendapati dia tidak mempunyai sebarang rekod lampau dan kes disiasat di bawah Seksyen 8 Akta Bahan Letupan 1957.

“Lelaki itu kini ditahan reman di bawah Seksyen 117 Kanun Prosedur Jenayah selama empat hari bermula hari ini,” katanya. – BERNAMA


Amaran hujan berterusan di Perlis, Kedah, Pulau Pinang mulai esok hingga lusa

CYBERJAYA: Jabatan Meteorologi (MetMalaysia) mengeluarkan amaran hujan berterusan pada tahap waspada di tiga negeri mulai esok hingga 5 Oktober 2023.

Tiga negeri itu merangkumi kawasan Utara Semenanjung iaitu negeri Perlis, Kedah dan Pulau Pinang.

MetMalaysia dalam kenyataan memaklumkan, amaran hujan berterusan (waspada) dikeluarkan apabila terdapat tanda-tanda yang menunjukkan hujan, ribut petir sedang atau dijangka berlaku melebihi enam jam dalam tempoh tersebut di sesuatu kawasan.

Susulan itu, orang ramai disarankan mendapatkan maklumat cuaca terkini menerusi laman web rasmi Jabatan Meteorologi di aplikasi myCuaca dan laman media sosial rasmi jabatan.

Sebarang pertanyaan lanjut boleh berhubung talian hotline MET Malaysia di 1-300-22-1638.

Author

Diyana Rahip

View all posts

View all posts


Karamjit bawa pulang 12 trofi pada usia 60 tahun

SEPANG: Usia bukan penghalang buat legenda rali negara Karamjit Singh untuk sekali lagi melakar sejarah, apabila berjaya merangkul tiga kejuaraan pada pelumbaan di Muara Bungo, Jambi, Indonesia yang berlangsung pada Jumaat hingga Ahad lepas.

Pelumba berusia 60 tahun yang dikenali sebagai ‘Flying Sikh’ itu, mencipta sensasi dengan menggunakan jenama kereta nasional Proton Gen2 berusia 16 tahun, untuk menggondol sebanyak 12 trofi dalam tiga kejohanan disertainya, bersama rakan sepasukan yang juga merupakan jurumudi Jagdev Singh.

Juara Kejuaraan Rali Asia Pasifik (APRC) 2001, itu berjaya mendominasi APRC 2022 pusingan kelima acara Sprint Rally M3 pada Jumaat, sebelum bergelar johan Kejurnas Rali Indonesia acara ‘National Rally’, pusingan ketiga dan keempat pada Sabtu dan Ahad.

Mengulas mengenai pencapaiannya, Karamjit berkata meskipun menggunakan jentera usang, ia bukanlah penghalang buatnya untuk terus mengharumkan nama negara, dengan mengatasi kereta lebih canggih bernilai RM1.5 juta.

“Ini memang saya punya minat, walaupun tiada sponsor, guna wang sendiri dan kereta usang, tapi masih boleh tewaskan kereta lebih moden.

“Sukan permotoran memang mahal, tapi dengan usaha dan bantuan daripada pencabar lain dari Indonesia yang bantu saya, saya mampu capai juga kejayaan ini, dan banyak lagi kejayaan saya nak buru,” katanya kepada pemberita di Lapangan Terbang Antarabangsa Kuala Lumpur (KLIA) di sini hari ini.

Karamjit pada masa sama memaklumkan turut menyasarkan untuk menyertai APRC tahun depan dengan menggunakan jentera R5 Proton Iriz.

Beliau sebelum ini telah menyertai Kejuaraan Rali Indonesia dan pusingan keempat APRC   2022 di Danau Toba, Indonesia namun tidak berjaya menjuarai mana-mana kategori susulan terdapat kerosakan pada jenteranya. – BERNAMA


Berbaloi ke tonton filem La Luna di pawagam? Ini jawapannya…

KELAKAR! Itulah perkataan yang terungkap usai menonton filem La Luna hasil karya pengarah berbakat dari Singapura, M Raihan Halim.

Filem genre romantik komedi yang ditayangkan di pawagam seluruh Malaysia pada 9 November ini, nyata membawa penonton ke satu dimensi lain dengan menekankan aspek ‘perubahan’.

Mungkin masih ada sebilangan daripada kita beranggapan ‘tak berbaloi’ menonton cerita Melayu di pawagam kerana semua jalan cerita dilihat ‘sama sahaja’ dan selayaknya dibuat drama untuk tatapan di televisyen semata.

Namun, berbeza buat La Luna yang boleh dikatakan memberi nafas baru membuktikan filem Melayu kini semakin berkualiti dan luar dari jangkaan!

Kenapa penulis berkata sedemikian? Ini jawapannya… sebelum itu ketahui dahulu sinopsis filem La Luna:

Dengan kos produksi sebanyak S$1.1 juta (RM3.5 juta), filem La Luna mengisahkan kehidupan di sebuah kampung rekaan bernama ‘Bras Basah’ iaitu sebuah kampung yang tegas khususnya soal agama. Kehadiran Hanie yang membuka kedai pakaian dalam dikenali ‘La Luna’ secara tiba-tiba telah menghidupkan kampung yang hampir sunyi dan tidak bersemangat itu. Walaupun penduduk kampung mula menerima kehadiran Hanie, ketua kampung pula nekad mahu mengusirnya kerana beranggapan perubahan yang dibawa Hanie merosakkan akidah dan suasana di Bras Basah.

1. Storyline

Melihat pada trailer sahaja sudah cukup membuatkan penulis beranggapan La Luna bukan dihasilkan untuk ‘bahan ketawa’ semata bahkan, filem ini menunjukkan bagaimana proses perubahan itu berlaku dalam sesebuah komuniti.

Malah, filem ini turut mempunyai mesej tersendiri yang menekankan pelbagai aspek daripada bab agama, hidup berjiran hinggalah soal isu ‘dalam bilik’.

Bukan itu sahaja, sisi pemerkasaan wanita turut dipaparkan dengan kemas dalam filem ini.

Mungkin ada beberapa babak yang boleh dijangka penonton namun, masih wujud elemen kejutan yang bakal membuatkan penonton tak kering gusi berdekah dalam pawagam dan meskipun sudah pulang ke rumah, penonton pasti teringat akan ‘kejadian’ itu.

2. Skrip

Mengulas tentang skrip penulisan, rata-rata dialog dalam La Luna sama seperti ungkapan lazim didengari dalam komuniti iaitu spontan dan bersahaja.

Namun, suka untuk penulis katakan terdapat dua tiga baris ayat yang diungkap watak, membuatkan penulis terfikir bahawa;

“manusia itu diuji dengan apa yang diungkapnya”

Ini kerana menerusi satu babak dalam filem ini, watak A mengatakan sesuatu kepada watak B dan segala yang dikatakan watak A itu, terjadi kepadanya semula menerusi paparan babak lain. Perkara ini bukanlah suatu hal yang asing dalam kehidupan kita selaku manusia jika kita benar-benar sedar dengan setiap yang berlaku itu.

Selain skrip, gaya intro dan outro filem ini dipaparkan turut menarik perhatian dengan jelas menunjukkan sesebuah perubahan itu boleh dicetuskan menerusi aspek keharmonian. Nak jelaskan lebih-lebih risau ‘spoiler’ pula…

3. Watak

Dari segi pemilihan watak, pasti ramai yang akan bersetuju watak Hanie lakonan Sharifah Amani dan Salihin lakonan Shaheizy Sam adalah satu keputusan terbaik dibuat pengarah. Mana tidaknya, kedua-dua watak itu seolah-olah sudah sebati dengan dua pelakon hebat tersebut.

Jika Shaheizy Sam menjadi inspektor Khai dalam filem Polis Evo, La Luna pula memperlihatkan watak Sam selaku Salihin iaitu pegawai polis yang mempunyai seorang anak gadis, Azura lakonan Syumaila Salihin. Menarik untuk penonton lihat bagaimana sisi seorang ayah yang harus tegas dalam kerja menjaga si anak dara yang keras kepala.

La Luna bukan sekadar kisah Hanie dan Salihin, kerana watak pasangan suami isteri, Ayob dan Enah lakonan Nam Rom dan Farah Ahmad bakal membuatkan penonton ‘terngaga’ seketika dek kerana simbolik ‘keintiman’ yang ditonjolkan mereka.

Jangan risau, La Luna bukan filem ‘seks’!

Akan tetapi intimacy yang dipaparkan kedua pelakon berbakat ini dalam memperlihatkan kisah rumah tangga itu sememangnya wujud dan dekat dengan realiti.

Mungkin akan ada pihak yang bersuara menyifatkan filem ini kurang sopan untuk tontonan anak kecil. Namun, jika dilihat secara teliti, rata-rata babak Ayob dan Enah itu turut menjadi ‘punca’ membuatkan La Luna itu tambah berseri dan menghiburkan.

Selain itu, menjadi tarikan apabila pelakon, Hisyam Hamid yang memegang watak Pa’at, seorang suami yang panas baran gemar memukul si isteri nyata dihidupkan dengan penuh kebencian sekali gus membuktikan Hisyam antara aktor yang berbakat dan bukan sekadar punyai wajah yang ‘handsome’ semata.

4. Lokasi Penggambaran

Satu lagi perkara yang bakal membuatkan penonton mendalami kisah La Luna ini adalah kerana pemilihan lokasi penggambarannya.

Filem yang dihasilkan di sebuah kawasan perkampungan yang terletak di Kuala Kangsar, Perak ini, pasti menambat hati penonton terutamanya buat mereka yang tidak lagi mempunyai kampung halaman atau tidak pernah merasai hidup dalam suasana kampung.

Malah jika dilihat sekilas lalu, elemen sinematografi filem ini seakan-akan mempunyai ‘vibes’ menonton filem ‘Cun! (2011)’ lakonan Remy Ishak dan Maya Karin yang berlatarkan kehidupan kampung di Kedah.

5. Siapa golongan sesuai tonton La Luna?

Jika ditanya siapa wajar menonton filem La Luna ini, sememangnya ia mempunyai mesej buat setiap lapisan masyarakat baik yang muda, middle age mahupun warga emas.

Cuma, sekiranya anda dalam fasa stres dan mahu menonton sesuatu yang menghiburkan, silakan ke pawagam dan tontonlah La Luna.

Jika anda mahu mencari keakraban dengan pasangan (suami isteri), silalah ke pawagam menonton La Luna.

Dan jika anda mencari filem Melayu yang sesuai dijadikan kajian sinema, silakan mengkaji filem La Luna.

Tiada siapa yang akan rugi berbelanja menonton filem ini sebaliknya kalian akan pulang dengan rasa puas dan geli hati.

Selamat menonton La Luna!

Author

Diyana Rahip

View all posts

View all posts


Hutan ‘penyelamat’ kejadian tanah runtuh – Majlis Hutan

MONTREAL (Canada): Perancangan mampan harus dilakukan untuk projek pembangunan terutamanya di kawasan tanah tinggi bagi memastikan kitaran air dan litupan hutan dilindungi daripada tanah runtuh, kata Pengarah Urusan Antarabangsa Majlis Pengawasan Hutan (FSC), Kim Carstensen.

Beliau berkata, kebanyakan aktiviti berkaitan pembangunan ekonomi iaitu pertanian, pembalakan dan ekopelancongan telah membawa kepada perubahan guna tanah dan penutupan tanah serta kehilangan pokok.

“Litupan hutan, termasuk musim penanaman tumbuh-tumbuhan adalah sangat penting untuk melindungi daripada kejadian tanah runtuh sekiranya berlaku hujan.

“Oleh kerana pembangunan kita telah melihat banyak penebangan hutan atau penukaran hutan daripada dilitupi pokok kepada tanah pertanian yang menyebabkan sebahagian daripadanya tidak dilindungi.

“Ini telah membawa risiko tanah runtuh dan oleh itu, menjejaskan penduduk yang tinggal di kawasan tersebut,” katanya kepada Bernama ketika ditemui pada Persidangan Biodiversiti Pihak-pihak (COP15) Pertubuhan Bangsa-Bangsa Bersatu (PBB) berlangsung di sini, pada Ahad.

Beliau mengulas mengenai kebarangkalian tanah runtuh di kawasan tanah tinggi akibat pembangunan tidak terancang dan penebangan hutan.

“Sebelum bermula satu pembangunan, adalah penting untuk mengkaji kecuraman cerun, jenis tanah dan kitaran air di kawasan terbabit,” katanya.

Sementara itu, Pengarah Pemuliharaan WWF Malaysia, Dr Henry Chan berkata, kerajaan perlu memperkukuh Rancangan Fizikal Negara keempat (RFN) khususnya mengenai Kawasan Sensitif Alam Sekitar (KSAS) untuk pembangunan mampan tanpa menyebabkan kehilangan biodiversiti.

Beliau berkata, sebarang pembangunan perlu mematuhi KSAS, yang terdiri daripada peringkat satu, dua dan tiga.

“Peringkat satu tidak memerlukan pembangunan, pertanian atau pembalakan dibenarkan; peringkat dua tiada pembangunan atau pertanian tapi pembalakan lestari dan pelancongan alam semula jadi berimpak rendah boleh dibenarkan tertakluk kepada kekangan tempatan.

“KSAS peringkat tiga – pembangunan terkawal dengan jenis dan keamatan hendaklah dikawal ketat bergantung pada sifat kekangan.

“Sila rujuk pakar geologi sekiranya terdapat sebarang pembangunan yang perlu dilakukan di kawasan itu supaya tiada lagi kejadian (tanah runtuh) berlaku pada masa hadapan,” katanya.

Beliau berkata, adalah penting bagi kawasan pergunungan mempunyai hutan sebagai pelindung aliran air semasa musim tengkujuh.

“Hutan boleh mengekalkan lebihan air hujan, mengelakkan aliran air terlampau kuat dan mengurangkan kerosakan akibat banjir. Ia juga boleh membantu mengurangkan kesan kemarau.

“Jika hutan rosak, banjir kilat dan tanah runtuh akan berlaku,” katanya.

Kejadian tanah runtuh di tapak perkhemahan di Father’s Organic Farm di Batang Kali dekat Kuala Lumpur pada 2.42 pagi Jumaat, memerangkap 94 individu termasuk pekerja tapak perkhemahan berkenaan.

Operasi mencari dan menyelamat melibatkan Unit Anjing Pengesan (K9) dan Perkhidmatan Penyelamat Perubatan Kecemasan (EMRS) dari Balai Bomba dan Penyelamat Bukit Sentosa, Ampang, Pandan, Kota Anggerik, Kajang, Andalas di Selangor serta Operasi Taktikal Khas dan Pasukan Penyelamat Malaysia (STORM) masih berjalan.

Setakat petang semalam, 24 mangsa disahkan meninggal dunia dengan sembilan masih belum ditemukan berdasarkan maklumat rasmi pihak polis. Sementara yang lain selamat. – BERNAMA

Artikel ini bersempena 2022 CBD COP15 Fellowship anjuran Internews’ Earth Journalism Network


Bekas MP Labuan bebas tuduhan guna kedudukan dapatkan kontrak pekerjaan

KUALA LUMPUR: Mahkamah Sesyen di sini hari ini melepas dan membebaskan bekas Ahli Parlimen Labuan, Datuk Rozman Isli daripada pertuduhan menggunakan kedudukan dalam mendapatkan kontrak pekerjaan bagi Syarikat Labuan Liberty Port Management Sdn Bhd (LLPM), lima tahun lepas.

Hakim Rozina Ayob membuat keputusan itu selepas mendapati pihak pendakwaan gagal menimbulkan kes prima facie terhadap Rozman, 59, di akhir kes pendakwaan.

“Tertuduh dilepas dan dibebaskan tanpa perlu dipanggil membela diri. Pasport tertuduh dan wang jaminan (RM100,000) dikembalikan,” kata hakim itu.

Rozman didakwa atas pertuduhan sebagai seorang pegawai badan awam iaitu Timbalan Pengerusi Lembaga Pelabuhan Labuan (LPL) telah menggunakan kedudukan untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi LLPM, yang bapa dan adik lelakinya mempunyai kepentingan dalam syarikat tersebut.

Kesalahan itu didakwa dilakukan di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara 2.30 hingga 5.30 petang pada 21 Mac 2018.

Pertuduhan dikemukakan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan. – BERNAMA


Pengasas Premium Big Blue Taxi dituduh tipu jual kereta mewah, guna Datuk palsu

MELAKA: Pengasas Perkhidmatan Premium Big Blue Taxi, Shamsubahrin Ismail hari ini didakwa di Mahkamah Sesyen Ayer Keroh atas pertuduhan menipu menjual kenderaan mewah serta menggunakan gelaran Datuk palsu.

Tertuduh yang berusia 57 tahun bagaimanapun mengaku tidak bersalah atas dua pertuduhan itu yang dibacakan di hadapan Hakim Darmafikri Abu Adam.

Shamsubahrin dituduh memperdaya Datuk Seri Ab Rauf Yusoh, 62, bagi mendapatkan kenderaan jenis Toyota Alphard model 2019 berharga RM180,000 dan nombor pendaftaran kenderaan khas VVP 7 sehingga mangsa menyerahkan wang tunai RM95,000 yang mana mangsa tidak akan menyerahkan wang kepada tertuduh sekiranya tidak diperdayakan.

Dia didakwa melakukan perbuatan itu di Pejabat Speaker Dewan Negeri, Dewan Undangan Negeri Melaka, Aras 2, Blok Laksamana, Seri Negeri pada 7 Disember 2021 mengikut Seksyen 420 Kanun Keseksaan yang memperuntukkan hukuman penjara tidak kurang satu tahun dan tidak lebih 10 tahun, sebat dan denda, jika sabit kesalahan.

Bagi pertuduhan kedua, Shamsubahrin didakwa menggunakan gelaran dan kehormatan sebagai Datuk untuk tujuan keuntungan peribadi tanpa kebenaran bertulis oleh Ketua Menteri di tempat dan masa yang sama.

Dia dituduh melakukan kesalahan mengikut Seksyen 3(1)(a) Enakmen Lambang-lambang dan Nama-nama (Mencegah Penggunaan Yang Tidak Betul) 1981 dan boleh dihukum di bawah Seksyen 5 enakmen sama.

Jika sabit kesalahan boleh dihukum denda tidak kurang daripada RM250,000 dan tidak melebihi RM500,000 atau penjara tidak kurang setahun atau maksimum lima tahun atau kedua-duanya sekali.

Timbalan Pendakwa Raya, Aliff Asraf Anuar Sharuddin mencadangkan jaminan RM50,000 dengan seorang penjamin bagi kedua-dua pertuduhan serta pasport diserahkan kepada mahkamah dan tertuduh perlu melaporkan diri setiap bulan di balai polis berdekatan.

Peguam Loh Chon Mee memohon agar jaminan dikurangkan memandangkan tertuduh mempunyai empat lagi kes yang masih berjalan di Mahkamah Kuala Lumpur dan Selangor, membabitkan jumlah jaminan mencecah RM110,000.

Mahkamah membenarkan jaminan RM30,000 bagi kedua-dua pertuduhan serta membenarkan syarat tambahan dimohon pendakwaan dan menetapkan 7 Februari untuk sebutan semula kes dan serahan dokumen. – BERNAMA


Dua maut, satu cedera treler simen rempuh dua kenderaan

TAPAH: Dua lelaki maut manakala seorang wanita cedera dalam kemalangan jalan raya membabitkan tiga buah kenderaan di Kilometer (KM) 317.4 Lebuhraya Utara Selatan (PLUS) arah utara, dekat Chenderiang di sini petang semalam.

Ketua Polis Perak, Datuk Seri Mohd Yusri Hassan Basri berkata, dua mangsa tersebut, masing-masing berusia 31 dan 67 tahun yang maut di lokasi kejadian merupakan pemandu treler muatan simen dan pemandu lori muatan buah tembikai.

Katanya, seorang lagi mangsa iaitu pemandu pacuan empat roda (4WD) hanya mengalami cedera ringan.

Mohd Yusri berkata, Ibu Pejabat Polis Daerah (IPD) Tapah menerima maklumat dari orang orang awam berhubung kemalangan itu pada jam 5.30 petang pada Rabu.

“Siasatan polis di tempat kemalangan mendapati sebuah treler muatan simen yang dipandu lelaki berusia 31 tahun dalam perjalanan dari Seberang Perai, Pulau Pinang menuju ke Kuala Lumpur.

“Kenderaan yang dipandunya dipercayai hilang kawalan lalu terbabas merempuh pembahagi lebuh raya dan melanggar sebuah lori muatan buah tembikai dan sebuah kenderaan yang sedang bergerak di laluan bertentangan arah selatan ke utara.

“Akibat daripada kemalangan tersebut, ketiga-tiga kenderaan tersebut mengalami kerosakan teruk di bahagian hadapan manakala dua lelaki iaitu pemandu treler dan lori meninggal dunia di tempat kejadian.

“Wanita yang memandu 4WD mengalami kecederaan ringan di bahagian muka serta menerima rawatan di Hospital Tapah,” katanya dalam satu kenyataan tengah malam tadi.

Dalam pada itu beliau berkata, semakan rekod kesalahan trafik mendapati pemandu treler yang menyebabkan punca kemalangan itu terkumpul sebanyak 13 keping dari tahun 2010 hingga 2023.

Jelasnya lagi, satu daripadanya merupakan kemalangan jalan raya pada tahun 2018.

Beliau berkata, mayat kedua-dua mangsa dihantar ke Unit Forensik Hospital Tapah bagi bedah siasat.

“Kes disiasat mengikut Seksyen 41(1) Akta Pengangkutan Jalan 1987 (menyebabkan kematian kerana memandu dengan melulu atau membahayakan).

“IPD Tapah menyeru kepada orang awam yang menyaksikan kemalangan tersebut supaya berhubung dengan Pegawai Penyiasat Kes, Insp Nor Hazliyani Hashim di talian 05-4011222 bagi membantu dalam siasatan kes,” katanya lagi. – Astro Awani

Author

Media Variasi

View all posts

View all posts


Malaysia, Indonesia kongsi pengalaman bangunkan perkhidmatan jalur lebar

JAKARTA: Malaysia dan Indonesia berkongsi pengalaman dan pandangan mengenai pembangunan perkhidmatan jalur lebar dan penyediaan infrastruktur rangkaian Internet di kawasan luar bandar dan terpencil dalam satu perbincangan di sini hari ini.

Perbincangan antara Suruhanjaya Komunikasi dan Multimedia Malaysia (MCMC) dan Badan Aksesibilitas Telekomunikasi dan Informatika (BAKTI) itu, dihadiri Menteri Komunikasi dan Multimedia Tan Sri Annuar Musa sempena lawatan kerja tiga hari beliau di sini bermula hari ini.

Turut hadir Kuasa Usaha Sementara Kedutaan Besar Malaysia Adlan Mohd Shaffieq, Pengerusi Interim MCMC Tan Sri Mohamad Salim Fateh Din dan Presiden Direktur BAKTI Anang Latif.

Annuar yang ditemui pemberita selepas sesi perbincangan itu berkata banyak maklumat dikongsi BAKTI terutama pengalaman Indonesia membangunkan rangkaian Internet, sistem yang dipakai dan penggunaan teknologi satelit.

“Kami bertukar pengalaman, pandangan dan juga bertanya daripada sudut apa yang telah dilalui dan apa yang telah dilakukan di Indonesia sendiri.

“Secara keseluruhannya kita mempunyai banyak persamaan, malah permasalahan juga hampir serupa cuma dari segi pelaksanaannya sudah tentulah berbeza,” katanya.

Annuar juga percaya perkongsian amalan terbaik dalam membangunkan infrastruktur digital dalam kalangan negara ASEAN boleh dipertingkatkan.

Beliau berkata kerjasama dua hala perlu diteruskan terutama berkaitan adaptasi kepada teknologi berdasarkan pengalaman masing-masing. – BERNAMA


Isu perkauman: MP Permatang Pauh sudah beri keterangan kepada polis

BUKIT MERTAJAM: Ahli Parlimen Permatang Pauh, Muhammad Fawwaz Mohamad Jan memaklumkan beliau telah memberi keterangan kepada polis di Ibu Pejabat Polis Daerah (IPD) Timur Laut, dekat sini berhubung kertas siasatan berunsur perkauman membabitkan dirinya.

Muhammad Fawwaz berkata keterangan itu diberikan pada 3 petang, Jumaat lepas.

“Isu ini sedang dalam siasatan polis. Saya telah memberi keterangan berkaitan isu ini kepada pihak polis (di) IPD Timur Laut, jadi biarlah siasatan dijalankan.

“Saya tidak mahu mengulas lanjut kerana dalam siasatan. Saya pun tidak ingat bila hantaran itu dibuat dan bila ia dipadam oleh pengendali Facebook saya. Isu ini tak ada apa-apa pun, sengaja dibangkitkan. Ia bukan isu baharu,” katanya ketika dihubungi hari ini.

Beliau berkata demikian ketika diminta mengulas laporan akhbar yang memetik Menteri Dalam Negeri, Datuk Seri Saifuddin Nasution Ismail sebagai berkata, Polis Diraja Malaysia (PDRM) serta Suruhanjaya Komunikasi dan Multimedia Malaysia (MCMC) sudah membuka kertas siasatan berhubung kenyataan berunsur perkauman, membabitkan dua wakil rakyat daripada Perikatan Nasional (PN).

Kertas siasatan itu dibuka ke atas Presiden PAS yang juga Ahli Parlimen Marang, Tan Sri Abdul Hadi Awang dan Muhammad Fawwaz yang juga Ketua Pemuda PAS, Pulau Pinang.

Saifuddin Nasution dilaporkan berkata, siasatan ke atas Abdul Hadi dan Muhammad Fawwaz dibuat mengikut Seksyen 505(C) Kanun Keseksaan dengan Muhammad Fawwaz didakwa membuat fitnah ke atas orang bukan Islam. – BERNAMA


Seleweng dana 1MDB: SPRM siasat beberapa individu di Kuwait

KUALA LUMPUR: Suruhanjaya Pencegahan Rasuah Malaysia (SPRM) sedang giat menjalankan siasatan berhubung isu penyelewengan dana 1Malaysia Development Berhad (1MDB) terhadap beberapa individu di Kuwait.

SPRM dalam kenyataan hari ini memaklumkan pihaknya telah mengadakan beberapa siri perbincangan bersama agensi penguatkuasa Kuwait sejak dua tahun lepas.

“Ketika ini, SPRM masih menunggu keterangan daripada pihak di Kuwait yang dimohon menerusi Bantuan Perundangan Bersama dan perkara berkenaan masih lagi dalam kajian pihak Kuwait.

“SPRM sebagai antara peneraju utama dalam usaha pemulihan aset menitikberatkan tindakan mendapat kembali aset dan wang yang hilang hasil penyelewengan 1MDB serta beberapa syarikat lain yang terlibat,” menurut kenyataan itu.

Kenyataan itu memaklumkan setiap tindakan dengan kerjasama agensi penguatkuasa luar negara melibatkan aliran wang amat kompleks dan rumit.

Selain itu, Pejabat Peguam Negara telah menolak sepenuhnya tawaran penyelesaian ahli perniagaan dalam buruan Jho Low, atau nama sebenarnya Low Taek Jho, kepada kerajaan Malaysia pada 16 Julai lepas.

Oleh itu, SPRM memohon semua pihak untuk tidak membuat sebarang spekulasi berhubung isu ini bagi mengelakkan kekeliruan kepada masyarakat umum serta boleh menjejaskan siasatan. – BERNAMA

TAG: SPRM, kuwait, 1MDB, jho low, tawaran

NRA MAMA SHS SBB


‘Terpulang Badan Perhubungan Negeri’ – Tok Mat ulas Tengku Zafrul tak tercalon PRN Selangor

KUALA LUMPUR: Senarai nama calon Barisan Nasional (BN) untuk dipertaruhkan pada Pilihan Raya Negeri (PRN) akan datang sudah pun diumumkan pada Jumaat.

Pengerusi BN, Datuk Seri Dr Ahmad Zahid Hamidi berkata, seramai 108 calon dikemukakan dan daripada jumlah itu, 12 daripadanya akan bertanding di Selangor.

Sementara itu, BN menawarkan 17 calon di Negeri Sembilan, Terengganu (27), Kelantan (31), Kedah (15) dan Pulau Pinang (6).

Di Selangor, jangkaan sebilangan pihak untuk melihat Datuk Seri Tengku Zafrul Abdul Aziz
dicalonkan pada PRN meleset, setelah nama Ahli Majlis Kerja Tertinggi (MKT) UMNO itu tiada dalam senarai bersama 12 calon lain.

Ketika ditanya mengenai perkara itu, Timbalan Pengerusi Barisan Nasional (BN), Datuk Seri Mohamad Hasan berkata, senarai nama calon bagi PRN di enam negeri itu dikemukakan oleh Badan Perhubungan Negeri masing-masing.

“Jadi, ia terpulang kepada Badan Perhubungan masing-masing untuk menamakan (calon) dan kami saring mana yang sesuai.

“Kita bincang semula dengan Badan Perhubungan dan secara persetujuan bersama kita akan memilih calon terbaik untuk mewakili parti,” katanya selepas majlis pengumuman calon BN PRN di Pusat Dagangan Dunia (WTC), di sini pada Jumaat.

Tengku Zafrul yang juga Ketua UMNO Bahagian Kota Raja sebelum ini bertanding di Dewan Undangan Negeri (DUN) Sungai Kandis.

Pada masa sama, Mohamad tidak menolak kemungkinan akan ada pertambahan nama calon pada saat akhir.

“Tapi adakalanya kalau dah dapat watikah pun tukar juga kan?” katanya.

Tambah beliau, pembahagian calon sudah selesai namun, satu kerusi DUN di Terengganu belum dinamakan.

“Ini kerana kita masih membuat saringan tertentu seperti biasanya,” ujarnya lagi.

Sebelum ini, Ahmad Zahid berkata, calon-calon yang dipilih adalah daripada kalangan terbaik, dengan turut mengambil kira jika mereka memiliki kes jenayah, kes mahkamah dan kes mahkamah syariah.

Author

Fazleen Safina Abd Jamil

View all posts

View all posts


Pelaksanaan 5G diteruskan melalui DNB hingga capai 80 peratus kawasan berpenduduk

PUTRAJAYA: Kerajaan bersetuju pelaksanaan rangkaian 5G di negara ini diteruskan melalui Digital Nasional Bhd (DNB) sehingga mencapai 80 peratus liputan di kawasan berpenduduk menjelang penghujung 2023.

Menteri Komunikasi dan Digital, Fahmi Fadzil berkata, perkara berkenaan dipersetujui dalam mesyuarat Kabinet dipengerusikan Perdana Menteri, Datuk Seri Anwar Ibrahim hari ini.

Katanya, peralihan kepada model dwirangkaian akan dilaksanakan berpandukan syarat-syarat yang selari dengan amalan di peringkat global yang menawarkan kepelbagaian rangkaian.

“(Kepelbagaian rangkaian) bukan sahaja untuk rakyat, malah juga untuk sektor perindustrian yang merupakan antara kumpulan sasar penggunaan teknologi 5G.

“Keputusan ini dibuat dengan anjakan fokus kepada elemen penerimagunaan dan inovasi berasaskan teknologi 5G secara komprehensif,” katanya dalam sidang media mengenai pelaksanaan 5G di sini hari ini.

Perdana Menteri, Datuk Seri Anwar Ibrahim sebelum ini mengarahkan pelan pelaksanaan 5G disemak semula kerana tidak dilaksanakan secara telus oleh kerajaan sebelum ini dan ketiadaan proses tender sewajarnya.

Fahmi berkata, model itu turut mengambil kira kemampanan ekosistem industri telekomunikasi di Malaysia sekali gus menamatkan unsur monopoli yang sering dikaitkan dengan DNB.

“Selaras dengan prinsip utama yang digariskan dalam ucapan Belanjawan 2023 oleh Perdana Menteri, peralihan ini dapat memanifestasikan keterangkuman melalui penyertaan penuh penyedia perkhidmatan tanpa menjejaskan langganan 5G sedia ada pada kadar yang berpatutan untuk rakyat,” katanya.

Beliau berkata, Kementerian Komunikasi dan Digital (KKD) sentiasa bekerjasama dengan Kementerian Kewangan (MOF) dan DNB serta pihak penyedia perkhidmatan bagi memastikan peralihan kepada model dwirangkaian berjalan dengan lancar tanpa menjejaskan kepentingan rakyat dan keyakinan pelabur.

Fahmi berkata, kerajaan juga telah memutuskan satu entiti atau rangkaian baharu boleh diwujudkan selepas 80 peratus liputan kawasan berpenduduk dicapai.

Beliau berkata pelaksanaan 5G fasa dua yang dijangka bermula Januari 2024 itu akan dibuat menerusi entiti baharu yang akan dikenal pasti kelak, dengan segala proses dibuat secara tender terbuka.

“Syarat am yang menjadi tunjang teras kepada sistem dalam pelaksanaan 5G antaranya adalah harga berpatutan kepada rakyat.

“Akhirnya, (rakyat) ingin tahu berapa kena bayar… telah sebut bagi DNB, harga borong per gigabit (GB) adalah lebih kurang 12 ke 13 sen dan itu juga asas bagi entiti (baharu),” katanya.

Beliau turut menyatakan keyakinan pelaksanaan 80 peratus liputan di kawasan berpenduduk menjelang penghujung 2023 dapat dilaksana memadangkan ketika ini jumlah capaian adalah 57.8 peratus setakat hujung Mac lepas.

“Apa yang paling utama adalah pelaksanaan 5G ini tidak ada gangguan kepada pelanggan,” katanya.

Ditanya syarikat mana yang ingin mendapatkan projek 5G di negara ini, beliau menjelaskan tidak mengetahui perkara itu namun menegaskan tidak akan melayan sebarang usaha melobi pelaksanaan 5G di Malaysia.

“Untuk berlaku adil Ericsson (kontrak) diberikan melalui proses tender. Saya fikir itu perlu ditekankan… ia melalui proses tender,” katanya. – BERNAMA


Dilayang kad merah, Klopp dakwa Darwin Nunez diprovokasi lawan

Oleh: WAHYUDIN AL-BALINGI

JURGEN Klopp memberikan komennya mengenai layangan kad merah yang diterima Darwin Nunez ketika menghadapi Crystal Palace.

Dia menilai penyerang Liverpool itu mendapat provokasi daripada pihak lawan.

Liverpool melayan kunjungan Palace di Anfield dalam aksi Liga Perdana Inggeris (EPL) yang berakhir seri 1-1.

Wilfried Zaha meletakkan Palace di depan 1-0 pada separuh pertama sebelum gol Luis Diaz pada minit ke-61 menyelamatkan The Reds dari kekalahan.

Liverpool terpaksa bermain dengan 10 pemain sejak minit ke-57. Darwin Nunez mendapat kad merah daripada pengadil akibat menanduk pemain pertahanan Palace, Joachim Andersen.

Ulang tayang memaparkan, Nunez berteriak ke arah pengadil sambil mengangkat kedua tangan. Andersen datang dari arah belakang dan memprovok Nunez. Penyerang Uruguay itu pun ‘naik angin’ dan menanduk muka Andersen hingga terjatuh.

Klopp juga menyesal sikap emosional Nunez yang terpengaruh provokasi lawan.

“Babak kedua bermula lagi dengan positif, tetapi mendapat kad merah adalah satu tamparan. Memang itu adalah kad merah, dia diprovokasi tetapi bukan itu yang harus dia lakukan.

“Kemudian kami menyamakan kedudukan empat minit kemudian. Berusaha keras dengan 10 pemain. Saya bangga dengan perjuangan mereka,” kata Klopp kepada Sky Sports.

Darwin Nunez dipastikan tersisih dalam dua aksi EPL dan perlu menjadi penonton ketika Liverpool berdepan melawan Manchester United (23 Ogos) dan Bournemouth (27 Ogos).

Author

Media Variasi

View all posts

View all posts


SPRM tahan penjawat awam, terima rasuah bagi sijil kesihatan eksport arowana

SHAH ALAM: Suruhanjaya Pencegahan Rasuah Malaysia (SPRM) menahan seorang kakitangan sebuah agensi kerajaan kerana disyaki meminta dan menerima rasuah berjumlah RM1,700 daripada pengusaha syarikat pengeskport ikan.

Menurut sumber, lelaki berusia lingkungan 40-an itu, yang bertugas sebagai penolong pegawai di Lapangan Terbang Antarabangsa Kuala Lumpur (KLIA), telah ditahan kira-kira jam 4 petang tadi semasa hadir memberi keterangan di Pejabat SPRM Kuala Selangor.

Katanya, wang rasuah tersebut telah dimasukkan ke akaun bank milik penjawat awam itu sebagai balasan untuk membantu mengeluarkan sijil kesihatan ikan arowana bagi tujuan eksport.

Sementara itu, Pengarah SPRM Selangor, Datuk Alias Salim mengesahkan penahanan itu dan berkata kes disiasat mengikut Seksyen 17 (a) Akta SPRM 2009.

Beliau berkata suspek dijangka dibawa ke Mahkamah Majistret Sabak Bernam esok bagi mendapatkan permohonan reman. – BERNAMA


PRK Parlimen Kemaman pada 2 Disember ini  – SPR

PUTRAJAYA: Suruhanjaya Pilihan Raya (SPR) menetapkan Pilihan Raya Kecil (PRK) Parlimen Kemaman di Terengganu pada 2 Disember, dengan 18 November ditetapkan sebagai hari penamaan calon.

Lapor Berita Harian, Pengerusi SPR, Tan Sri Abdul Ghani Salleh berkata, hari pengundian awal pula ditetapkan pada 28 November dengan tempoh berkempen selama 14 hari.

PRK Parlimen Kemaman perlu diadakan susulan keputusan Mahkamah Pilihan Raya Terengganu pada 26 September lalu, yang membatalkan kemenangan calon PAS, Che Alias Hamid pada Pilihan Raya Umum Ke-15 (PRU15).

Ia selepas pihak pempetisyen, Wan Mohamad Hisham Wan Abdul Jalil (pengundi) berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Pada 3 Oktober lalu, PAS memutuskan untuk tidak memfailkan sebarang rayuan terhadap keputusan petisyen Parlimen Kemaman yang membatalkan kemenangan parti itu.

Dalam pada itu, Abdul Ghani berkata, urusan permohonan semua kategori undi pos luar negara dan dalam negara bagi PRK Parlimen Kemaman akan dibuka bermula Selasa.

SPR melantik seorang Pegawai Pengurus Pilihan Raya dibantu tujuh Penolong Pegawai Pengurus bagi menjalankan proses pilihan raya, manakala lima pasukan penguat kuasa ditubuhkan bagi memantau aktiviti kempen sepanjang PRK yang turut dianggotai wakil Polis Diraja Malaysia (PDRM), pihak berkuasa tempatan (PBT) dan wakil calon bertanding.

SPR juga memaklumkan sudah menerima laporan Hakim Pilihan Raya, susulan keputusan petisyen pilihan raya di mana mahkamah membatalkan keputusan pilihan raya Parlimen Kemaman pada 19 November lalu.

Author

Fazleen Safina Abd Jamil

View all posts

View all posts


Habib Shah Firdaus mengaku Imam Mahadi didakwa hari ini

SEREMBAN: Pemimpin Tarekat al-Naqsyabandiah al-Khalidiyyah, Habib Shah Firdaus diarah oleh Mahkamah Tinggi Syariah di sini, hari ini, untuk melantik peguam sebelum perbicaraan ditetapkan pada 23 Februari depan.

Hakim Kamal Bashah Ahmad Tajuddin membuat keputusan itu dan memberi tempoh kepada pemimpin berkenaan, selepas dituduh mencela dan menghina agama Islam.

Habib Shah Firdaus didakwa mengikut Seksyen 50 (1) Enakmen Tarekat Tasawuf Negeri Sembilan 2005.

Menurut fakta kes, tertuduh didakwa melakukan perbuatan atau amalan yang bercanggah dengan bentuk pengamalan tarekat tasawuf yang direkodkan dalam daftar di bawah perenggan 11(1)(h) Enakmen Tarekat Tasawuf Negeri Sembilan 2005.

Pendakwaan dijalankan Timbalan Ketua Pendakwa Syarie, Rohaizad Redzuan.

Mahkamah menetapkan perbicaraan semula pada 23 Februari depan.

Terdahulu, tertuduh tiba pada jam 11.30 pagi diiringi bersama anggota penguat kuasa Jabatan Hal Ehwal Agama Islam Negeri Sembilan (JHEAINS).

Pemimpin tarekat berkenaan ditahan pihak berkuasa kira-kira jam 10 malam tadi di rumah sewanya di Kampung Desa Mukmin Warisan, Gombak, Selangor.

MEDIA VARIASI pada 10 Oktober lalu melaporkan, Menteri di Jabatan Perdana Menteri Hal Ehwal Agama, Datuk Idris Ahmad dalam kerajaan lalu, dilaporkan berkata usaha mengesan pemimpin tarekat terbabit yang dikatakan melarikan diri dengan meninggalkan beberapa pengikutnya di Arab Saudi, masih diteruskan.

Idris difahamkan, pemimpin yang mengaku dirinya ‘Imam Mahadi’ sudah pulang ke negara ini namun tidak diketahui tarikh sebenarnya.

Katanya, ajaran Tarekat Naqsyabandiah Al-Kholidiah itu akan dihentikan segera sebaik pemimpinnya, Habib Shah Firdaus Habib Ahmad ditahan.

Pusat pengamalan Tarekat al-Naqsyabandiah al-Khalidiyyah kendaliannya di Kampung Jawa, Labu, Negeri Sembilan sudah ditutup selama enam bulan oleh Jabatan Mufti Negeri Sembilan (JMNS).

Penutupan itu dibuat susulan jabatan berkenaan menerima aduan tarekat terbabit melakukan perbuatan yang bercanggah dengan hukum syarak.

Dia dilaporkan menghilangkan diri selama lebih empat bulan selepas pulang dari Makkah pada 17 Ogos lalu.

Dia bersama 237 pengikutnya pada 16 Mac lalu berlepas ke Madinah untuk menunaikan umrah sekali gus menetap di Makkah dan kononnya Imam Mahdi akan muncul pada Hari Arafah.

Mufti Kerajaan Negeri Sembilan, Datuk Mohd Yusof Ahmad, sebelum ini dilaporkan berkata, berdasarkan maklumat, Habib Shah Firdaus Habib Ahmad bersama kira-kira 300 pengikutnya sudah ke Arab Saudi bagi mengerjakan umrah selain menantikan kemunculan Imam Mahdi.

Author

Tun Puteh Wanti

View all posts

View all posts


15,000 penonton terpukau persembahan Tatu ATM

KUALA TERENGGANU: Lebih 15,000 penonton terpukau menyaksikan persembahan Tatu Tentera Darat sempena Sambutan Jubli Perak 25 Tahun Pemerintahan Sultan Terengganu di Stadium Sultan Ismail Nasiruddin Shah, di sini, malam tadi.

Sultan Terengganu, Sultan Mizan Zainal Abidin dan Sultanah Nur Zahirah berkenan berangkat menyaksikan persembahan itu bersama Yang Dipertuan Muda, Tengku Muhammad Ismail.

Turut hadir Menteri Besar, Datuk Seri Dr. Ahmad Samsuri Mokhtar, Panglima Tentera Darat, Jeneral Datuk Muhammad Hafizuddeain Jantan dan Ketua Staf Markas Tentera Darat, Leftenan Jeneral Datuk Zaidan Atan.

Sebanyak 12 pertunjukan disajikan kepada penonton yang melibatkan seramai 2,100 pegawai dan anggota tentera darat.

Aksi pembuka tirai dimulakan pasukan komando terulung, 21 Grup Gerak Khas melalui demonstrasi menyelamat tebusan yang memaparkan taktik dan kemahiran bertempur jarak dekat.

Antara persembahan lain yang menarik perhatian penonton adalah persembahan drumline, pancaragam, tarian perang para, tempur tanpa senjata, kawad senyap, kemahiran menunggang kuda dan pertunjukan anjing perang.

Selain itu, venua berkenaan juga digegarkan persembahan Pasukan Akrobatik Motosikal Tentera Darat memaparkan kemahiran pengendali dengan pelbagai formasi dan kemahiran bertempur.

Mengakhiri persembahan adalah demostrasi terjunan lapan penerjun yang dilepaskan oleh pesawat EC725 Tentera Udara Diraja Malaysia (TUDM) pada jarak 8,000 kaki di udara.

Pertunjukan bunga api dan lintas hormat kemudian menutup tirai persembahan tersebut. – Utusan

Authors

Media Variasi

View all posts

Diyana Rahip

View all posts

View all posts

View all posts


Warga Puchong, mahu wakil rakyat atau wakil pemaju?

CYBERJAYA: Presiden Pertubuhan Kebangsaan Nambikkai Malaysia (Nambikkai), Datuk Dr Kalai Vanar mengingatkan para pengundi bagi Parlimen Puchong supaya memilih wakil rakyat dan bukannya wakil pemaju.

Katanya, pemilihan itu penting bagi memastikan masalah yang dialami warga Puchong dapat diselesaikan.

“Kali ini yang menjadi calon wakil Barisan Nasional (BN) adalah Datuk Seri Syed Ibrahim daripada Kongres India Muslim Malaysia (KIMMA).

“Peranan beliau sebagai calon adalah amat penting kerana tiga penggal tuan-tuan (rakyat Puchong) telah bagi peluang kepada parti DAP. Tiga penggal sejak 2008.

“Adakah masalah banjir, masalah kemarau, kalau buka paip tidak ada air, dua-dua perkara ini amat penting tapi belum lagi selesai,” katanya dalam video yang dimuat naik menerusi aplikasi TikTok rasminya.

Menurutnya, calon BN bagi kerusi di kawasan itu iaitu Datuk Seri Syed Ibrahim merupakan seorang wakil rakyat yang berkaliber dan bersih daripada sebarang isu.

“Kalau tuan-tuan pilih Datuk Seri Syed Ibrahim dia adalah wakil rakyat yang tidak mempunyai skandal.

“Masa penuh politik beliau 22 tahun, beliau telah menceburi hal masyarakat sebagai badan NGO, pelbagai masalah kaum India, Melayu, Cina khususnya hal-hal orang Muslim beliau telah selesaikan.

“Beliau adalah seorang yang berwibawa, berpelajaran, berpendidikan tinggi dan juga simple hidup beliau,” ujarnya.

Tambah Kalai Vanar, wakil rakyat yang menerajui Parlimen Puchong sebelum ini (Gobind Singh Deo) sukar ditemui rakyat kerana sibuk di mahkamah.

“Dulu tiga penggal, nak jumpa wakil rakyat di Puchong ini susah, beliau sentiasa berada di mahkamah kerana itu karier beliau.

“Maka kali ini fikirlah dengan tenang dan teliti, jangan undi salah pangkah kepada DAP yang menjadi wakil pemaju, beliau (calon DAP) hanya akan menandatangani untuk projek,” katanya merujuk kepada calon DAP-PH, Yeo Bee Yin.

Pusat Membanteras Rasuah dan Kronisme (C4) sebelum ini mendakwa pencalonan Yeo berkahwin dengan Ketua Pegawai Eksekutif IOI Properties Group Bhd, Lee Yeow Seng iaitu anak kepada mendiang pengasas IOI Group Berhad, Tan Sri Lee Shin Cheng sebagai calon PH di Parlimen Puchong pada PRU15 ini boleh mewujudkan konflik kepentingan.

Author

Diyana Rahip

View all posts

View all posts


Strategi GEG terbaik kerana larang secara berperingkat – Pakar

KUALA LUMPUR: Minggu ini ibarat ‘acara kemuncak’ yang dinanti-nantikan di Dewan Rakyat dalam menentukan sama ada Rang Undang-Undang (RUU) Kawalan Produk Tembakau dan Merokok 2022 mampu direalisasikan atau tidak.

Mana tidaknya, jika rang undang-undang itu mendapat persetujuan majoriti di Parlimen, negara bakal melaksanakan strategi Generational End Game (GEG) yang melarang individu lahir pada dan selepas 2007 merokok, membeli atau memiliki produk tembakau atau peranti merokok.

Menurut bekas Timbalan Ketua Pengarah Kesihatan (Kesihatan Awam) Prof Datuk Dr Lokman Hakim Sulaiman, kaedah larangan berperingkat melalui strategi GEG adalah langkah terbaik memandangkan kerajaan tidak berupaya ‘mengharamkan’ terus penjualan dan pembelian rokok serta peranti merokok (vape).

Pada masa sama, beliau berkata kadar penurunan amalan merokok dalam kalangan masyarakat juga begitu perlahan sedangkan bebanan kos untuk merawat penyakit yang mempunyai kaitan dengan merokok terus meningkat dalam negara.

“Insya-Allah, jika kadar (amalan) menghisap rokok dan vape menurun (berikutan pelaksanaan strategi GEG), beban kesihatan disebabkan oleh tabiat buruk ini juga akan menurun,” katanya kepada Bernama ketika dihubungi.

Mengulas mengenai keberkesanan rang undang-undang itu memandangkan produk rokok masih boleh dijual kepada mereka lahir sebelum 2007, Dr Lokman Hakim berkata ia bukan satu masalah kerana negara mempunyai Peraturan-Peraturan Kawalan Hasil Tembakau (PPKHT) 2004, Akta Makanan 1983.

Katanya, peraturan tersebut ketika ini masih menguatkuasakan larangan merokok atau memiliki hasil tembakau bagi individu berumur 18 tahun ke bawah serta penjualan hasil tembakau kepada golongan terbabit namun peraturan itu tidak terpakai apabila mereka melebihi umur tersebut.

“Di bawah strategi GEG, larangan ini diteruskan apabila mereka (individu lahir pada 2007 dan ke atas) berumur 19 tahun, kemudian berumur 20 tahun dan seterusnya. Maka tidak ada sebab mengapa pelaksanaan rang undang-undang ini tidak berkesan,” katanya.

Sementara itu, Pakar Perubatan Kecemasan dan Trauma di Pusat Perubatan Universiti Malaya (PPUM) Dr Mohd Afiq Md Noor berkata, rang undang-undang itu memberi impak yang besar memandangkan PPKHT 2004 sedia ada tidak merangkumi produk merokok baharu seperti vape dan lain-lain.

Ditanya mengapa vape tidak boleh dijadikan alternatif terhadap produk tembakau, beliau berkata vape juga terbukti mempunyai bahaya tersendiri dan disebabkan itu ia tidak boleh dibandingkan dengan produk tembakau lain.

“… banyak bahan kimia di dalam itu (rokok tembakau dan vape) boleh bagi sianogen, iaitu kesan risiko kanser. Macam rokok contohnya, selepas 30 tahun baru kita tahu ada kanser paru-paru (akibat) rokok. Ia sama juga untuk vape. Vape, bukan (kesan) jangka panjang sahaja, jangka pendek juga kita sudah jumpa.

“Seperti EVALI (Vaping Associated Lung Injury), kita di hospital nampak penyakit seperti itu datang dari vape. Contohnya, umur masih muda dan tiada penyakit lain, tetapi tiba-tiba ada sejarah vaping. Rosak paru-paru disebabkan vape,” katanya.

Walaupun rang undang-undang itu mendapat maklum balas positif daripada beberapa pihak, namun ada juga pihak menggesa kerajaan supaya mengkaji semula beberapa peruntukan kerana memberi impak negatif kepada ekonomi negara.

Namun, menurut Timbalan Dekan Sekolah Perniagaan dan Ekonomi Universiti Putra Malaysia (UPM) Prof Madya Norashidah Mohamed Nor, sumbangan industri tembakau kepada Keluaran Dalam Negara Kasar (KDNK) Malaysia tidaklah begitu tinggi.

Sebaliknya, beliau berkata kos merawat penyakit yang mempunyai kaitan dengan merokok adalah lebih tinggi, termasuk kesan terhadap produktiviti negara sekiranya kebanyakan rakyat menghidap penyakit berkaitan pada awal usia 40 tahun.

“Jadi produktiviti akan berkurangan. Banyak kajian telah dibuat dan ia bukan disebabkan masuk hospital semata-mata, tetapi mendapatkan rawatan, cuti sakit dan sebagainya. Peningkatan produktiviti menyumbangkan kepada ekonomi negara kita, kita lihat dari pelbagai aspek bukan hasil sahaja,” katanya.

Sabtu lepas, Menteri Kesihatan Khairy Jamaluddin berkata sejumlah dua juta nyawa mampu diselamatkan daripada kematian serta keilatan disebabkan penyakit berkaitan aktiviti merokok dalam tempoh sehingga 2040 sekiranya Rang Undang-Undang Kawalan Produk Tembakau dan Merokok 2022 berkuat kuasa.

Rata-rata warganet di platform media sosial juga bersetuju dengan perkara itu, namun ada juga melahirkan kebimbangan terhadap penguatkuasaan rang undang-undang itu yang menurut mereka mempunyai ruang perlu ditambah baik, terutamanya dari segi hak asasi kemanusiaan.

Bagaimanapun, menurut peguam Hazeeq Fadzli Hasrul Sani masih ada ruang untuk sebarang perubahan dan penambahbaikan terhadap rang undang-undang itu memandangkan ia masih belum dimuktamadkan dan sedang dibahas oleh Ahli Parlimen di Dewan Rakyat ketika ini.

“Sebagai warganegara Malaysia, tidak dapat dinafikan bahawa kita memiliki hak-hak asasi yang dilindungi di dalam Perkara 5 hingga 13 Perlembagaan. Oleh itu, sebarang penguatkuasaan rang undang-undang (jika diluluskan) oleh pihak berkuasa perlu selari dan tidak bercanggah dengan hak asasi tersebut.

“Sekiranya apa-apa kaedah penguatkuasaan melampaui batas atau melanggar hak-hak asasi tersebut, kita mempunyai hak di bawah Perlembagaan untuk mengambil tindakan undang-undang sewajarnya terhadap agensi-agensi dan/atau penguat kuasa berkenaan,” katanya. – BERNAMA


Vida mengaku tidak bersalah hantar video bersifat sumbang

SEPANG: Ahli perniagaan terkenal, Datuk Seri Dr Hasmiza Othman atau lebih dikenali sebagai Datuk Seri Vida mengaku tidak bersalah di Mahkamah Sesyen di sini hari ini atas pertuduhan membuat hantaran komunikasi bersifat sumbang menerusi satu klip video April lepas.

Hasmiza, 51, didakwa membuat dan memulakan penghantaran komunikasi itu menggunakan aplikasi YouTube ‘DSV Entertaintment’ dengan niat menyakiti hati orang lain pada 29 April.

Pertuduhan dibuat mengikut Seksyen 233 (1) (a) Akta Komunikasi dan Multimedia 1998 (Akta 588) dan boleh dihukum di bawah Seksyen 233 (3) akta sama dan jika sabit kesalahan boleh didenda maksimum RM50,000 atau penjara setahun atau kedua-duanya sekali.

Pendakwaan dikendalikan Timbalan Pendakwa Raya Suruhanjaya Komunikasi dan Multimedia (MCMC) Fazril Sani Mohamed Fadzil manakala Hasmiza diwakili peguam Datuk Adnan Seman.

Fazril Sani memohon mahkamah mengenakan jaminan RM10,000 bagaimanapun Adnan memohon agar mahkamah memberikan jaminan sebanyak RM2,000 kerana itu merupakan kesalahan pertama Hasmiza.

Hakim Ahmad Fuad Othman kemudiannya membenarkan Hasmiza diikat jamin RM5,000 dengan seorang penjamin dan menetapkan 7 Disember ini sebagai tarikh sebutan semula.

Media sebelum ini melaporkan, Vida dikatakan memuat naik video ‘Muah Muah Raya’ melalui YouTube ‘DSV Entertaintment’ yang dipercayai memaparkan kumpulan penari ‘drag queen’ sekali gus menyebabkan beliau terpalit dengan isu cuba mempromosi elemen LGBT.

Ketika ditemui pemberita selepas proses membayar jaminan selesai, Hasmiza berkata beliau dan peguam akan meneliti aspek kesalahan yang dibuat dalam video yang dimuat naik itu.

“Saya tidak boleh mengaku salah begitu sahaja kerana ia beri impak kepada perniagaan dan saya hadir ke mahkamah atas dasar komitmen dan tanggungjawab,” katanya.

Hasmiza hadir ke mahkamah hari ini dengan ditemani anaknya Nur Edlynn Zamilleen Muhammad Amin atau lebih dikenali sebagai Cik B. – BERNAMA


Suri rumah curi Milo dipenjara 14 bulan

MARANG: Seorang suri rumah yang mempunyai tiga rekod mencuri, dijatuhi hukuman penjara 14 bulan oleh Mahkamah Majistret, di sini, atas dakwaan jenayah sama dengan mencuri dua peket Milo bernilai RM73 di sebuah pasar raya di sini, 25 Mei lalu.

Tertuduh, Suhaini Mohd, 43, yang juga penagih dadah mengaku bersalah selepas pertuduhan dibacakan di hadapan Majistret Engku Nurul Ain Engku Muda.

Dia didakwa mengikut Seksyen 380 Kanun Keseksaan yang memperuntukkan hukuman penjara sehingga 10 tahun dan denda, jika sabit kesalahan.

Pendakwaan dikendalikan Pegawai Pendakwaan, Asisten Superintenden Othman Ibrahim, bagaimanapun tertuduh tidak diwakili peguam.

Memetik laporan Utusan Online, mengikut fakta kes, polis menahan tertuduh di rumahnya di Kampung Baru Kuala Abang, Dungun dekat sini, berpandukan nombor pendaftaran motosikal terbabit pada 6 Jun lalu.

Ia berikutan, pemilik pasar raya mengekori wanita itu selepas mengesan gerak-geri mencurigakan menerusi rakaman kamera litar tertutup (CCTV).

Bagaimanapun, wanita terbabit melarikan diri dengan meninggalkan motosikal dinaikinya di Hentian Bas Marang di sini.

Untuk rekod, Suhaini mempunyai empat orang anak, mempunyai tiga rekod jenayah mencuri barangan pasar raya pada 2019 dan 2021.

Isunya di sini kenapa orang sanggup mencuri makanan? Kenapa orang mengulangi jenayah yang sama?

Jawapannya, demi ‘survival’ dan apabila semua pintu untuk dapat hidup lebih baik tertutup.

Author

Fhatihah Zakinan

View all posts

View all posts


PRU15: Selepas tarik diri, Diva AA umum sokong Pakatan Harapan

GOMBAK: Pengacara sensasi, Azwan Ali atau lebih mesra dipanggil sebagai Diva AA menyatakan sokongan terhadap calon Pakatan Harapan bagi kawasan Parlimen Gombak, Datuk Seri Amirudin Shari selepas membuat keputusan untuk menarik diri dari bertanding di kerusi panas itu.

Azwan menyatakan pendirian berkenaan selepas mengumumkan penarikan diri dari bertanding atas faktor mendengar bisikan dari ibunya, Mak Tom melalui mimpi pada waktu selepas Subuh awal pagi hari penamaan calon ini supaya tidak bertanding melawan abangnya, Calon Perikatan Nasional, Datuk Seri Mohamed Azmin Ali di Parlimen Gombak dalam Pilihan Raya Umum ke-15 ini.

“Selepas mengambil keputusan untuk menarik diri dari bertanding di Parlimen Gombak, saya sepenuh hatinya menyokong parti Pakatan Harapan dan calonnya, Amirudin Shari.

“Apa pun kesalahan lalu yang dilakukan oleh pengasas iaitu Datuk Seri Anwar Ibrahim membawa penubuhan Pakatan Harapan, kita perlu lupakan dan buka lembaran baru demi negara kita dengan melihat kredibiliti beliau bersama pasukannya termasuk calon mereka di Parlimen Gombak ini yang terbukti mempunyai rekod pentadbiran cemerlang di Selangor.

“Kepada pengundi Selangor, saya minta untuk membuat keputusan yang baik mengundi parti dan calon anda kerana saya percaya pengundi di Gombak ini tidak bodoh,” ujarnya.

Beliau berkata demikian kepada pemberita ketika tiba di pusat penamaan calon, Sekolah Menengah Kebangsaan (SMK) Sungai Pusu, pagi Sabtu.

Dalam pada itu, beliau juga menafikan keputusan penarikan diri beliau bertanding di Parlimen Gombak disebabkan tidak mempunyai jumlah wang deposit yang mencukupi sebanyak RM10,000 untuk bertanding.

“Walaupun saya tidak mempunyai penaja itu tidak bermaksud saya tidak mempunyai duit,” jelasnya.

Author

Mohamad Fitri Hazim Hazam

View all posts

View all posts


Coca-Cola ganti Pepsi di KFC, Pizza Hut

OLEH: FATTAH RAZZAQ

KUALA LUMPUR: Coca-Cola Malaysia dan QSR Brands (M) Holdings Bhd, pemilik francais serta pengendali restoran KFC dan Pizza Hut mengumumkan kerjasama tahun yang menyaksikan Coca-Cola akan menjadi pembekal minuman kepada cawangan makanan segera itu di Malaysia.

Syarikat itu dalam satu kenyataan bersama berkata, bermula Ogos ini, Coca-Cola Malaysia adalah pembekal minuman KFC dan Pizza Hut, menghidangkan pelbagai minuman Coca-Cola menyegarkan di restoran KFC dan Pizza Hut.

“Semua 1,180 restoran KFC dan Pizza Hut di seluruh negara dijangka beralih sepenuhnya untuk menghidangkan produk Coca-Cola menjelang awal September,” kata kenyataan itu.

Sebelum kerjasama Coca-Cola Malaysia-QSR, restoran KFC dan Pizza Hut di Malaysia menghidangkan jenama Pepsi kepada pelanggan.
Ketua Pegawai Eksekutif dan Pengarah Urusan QSR, Nehchal Khanna, berkata kumpulan komited untuk meningkatkan tahap perkhidmatan, inovasi dan kepuasan pelanggan.

“Sejak dua tahun lalu, kami mampu berkembang di sebalik cabaran sedia ada dengan menginovasi semua bidang perniagaan dan akan terus berbuat demikian.

“Kami percaya kerjasama ini akan terus memperluaskan capaian kami dan berharap untuk terus menggembirakan pelanggan,” katanya.

Pengarah Francais Coca-Cola Malaysia, Amruta Vaidya berkata, Coca-Cola, KFC dan Pizza Hut percaya dengan falsafah serupa iaitu menjadikan hidangan lebih enak dinikmati untuk rakyat Malaysia.

“Di Coca-Cola, falsafah kami sebagai sebuah jenama dan syarikat adalah sentiasa untuk menjadi sebahagian dan meraikan saat-saat apabila rakan serta keluarga menikmati hidangan bersama minuman Coca-Cola atau mana-mana minuman kami yang enak dan menyegarkan,” katanya.

Produk popular, Coca-Cola Zero Sugar, yang akan disediakan di cawangan KFC dan Pizza Hut, adalah sebahagian daripada portfolio ‘Simbol Pilihan Lebih Sihat’ Coca-Cola Malaysia.

Coca-Cola Malaysia kekal komited untuk menyokong usaha mengurangkan pengambilan gula dalam kalangan rakyat Malaysia sambil memberikan minuman rasa hebat yang digemari ramai.

Author

Media Variasi

View all posts

View all posts


Air pasang besar di Tanjung Piai jadi tarikan pelancong

PONTIAN: Fenomena air pasang besar yang berlaku di Taman Negara Tanjung Piai, di sini, terus menjadi tarikan pelancong dan penduduk setempat terutama ketika musim cuti sekolah.

Penolong Pengurus Taman Negara Tanjung Piai, Afendi Abdullah berkata, air pasang besar berlaku sejak 22 Dis lepas dan dijangka berterusan hingga esok dengan ketinggian maksimum 3.6 meter hari ini.

Beliau berkata fenomena air pasang tersebut bermula pada 10.30 pagi hingga 1 tengah hari, namun pengunjung boleh melihat ketinggian air pasang paras maksimum sekitar 11.15 pagi.

“Pihak Taman Negara Tanjung Piai menyasarkan kehadiran pengunjung dan pelancong hingga hujung tahun ini seramai 150,000 orang, dengan seramai 4,000 pengunjung telah berpeluang menyaksikan fenomena air pasang besar.

“Bagi tahun ini sahaja, hingga November lepas taman negara berkenaan telah dikunjungi seramai 140,000 orang,” katanya ketika ditemui pemberita selepas Program Cuti-Cuti Malaysia Fun Ride Penghujung Benua Asia Sempena Pesta Air Pasang Besar Tanjung Piai 2022, hari ini.

Hadir sama dalam program itu Pengarah Tourism Malaysia Wilayah Selatan, Muhamad Nasir Pahmi dan wakil rasmi Yang Dipertua Majlis Perbandaran Pontian (MDP) Norazali Zainuddin.

Menurut Afendi kebiasaannya fenomena air pasang akan berlaku antara tiga hingga empat kali dalam setahun.

Sementara itu, Muhamad Nasir berkata bagi fenomena air pasang kali ini pengunjung turut berpeluang menyertai acara sampingan yang dianjurkan oleh Tourism Malaysia Wilayah Selatan dengan kerjasama Kelab Berbasikal Anak-Anak Malaysia (BAAM) dan Kelab Berbasikal BMX Batu Pahat.

Beliau berkata aktiviti berbasikal yang pertama kali diadakan itu akan dimasukkan dalam kalender tahunan pelancongan negeri berikutan sambutan yang menggalakkan.

“Seramai 283 peserta dari Malaysia, 12 Indonesia dan lima dari Singapura menyertai acara kayuhan santai sejauh 30 kilometer mengelilingi kawasan Tanjung Piai ini,” katanya.

Sementara itu, seorang pengunjung dari Pasir Gudang, Nur Azzameera Azlee, 32, berkata, beliau mengambil kesempatan cuti hujung minggu dan sempena Hari Krismas untuk berkunjung ke Tanjung Piai.

“Ini kali ketiga saya ke sini dan kali ini saya bersama keluarga turut meyertai acara kayuhan santai yang dianjurkan, selain tidak melepaskan peluang melihat fenomena air pasang,” katanya. – BERNAMA


Polis buru Tam bantu siasatan kes bunuh

IPOH: Polis sedang memburu seorang lelaki Vietnam bagi membantu siasatan kes bunuh rakan senegara dalam kejadian pergaduhan di kawasan tempat letak kereta di Taman Sri Kurau, Bercham Gama, dekat sini bulan lepas.

Ketua Polis Daerah Ipoh, ACP Yahaya Hassan berkata, suspek dikenali sebagai Tam berumur lingkungan 30 hingga 40 tahun itu masih bebas sehingga kini.

“Kejadian pada 18 April kira-kira 10.47 malam berlaku di sebuah pusat hiburan, mangsa yang berusia 40 tahun bersama suspek dan lima lagi rakan senegara datang ke sebuah premis karaoke untuk berhibur.

“Berlaku pertengkaran mulut antara mangsa dengan suspek ketika di dalam premis sehingga berlarutan ke kawasan tempat letak kereta sebelum mangsa ditikam menggunakan botol kaca dan punca pergaduhan dikatakan mangsa berkelakuan tidak senonoh dengan teman wanita suspek,” katanya dalam satu kenyataan di sini hari ini.

Menurut Yahaya, mangsa yang parah telah dibawa oleh rakan-rakannya ke Hospital Raja Permaisuri Bainun (HRPB) untuk rawatan kecemasan manakala suspek telah melarikan diri.

“Mangsa kemudiannya disahkan meninggal dunia kira-kira pukul 1 pagi akibat tikaman pada leher dan badan mangsa setelah dimasukkan ke wad kecemasan HRPB.

“Hasil bedah siasat yang dijalankan pada 19 April lepas mendapati mangsa maut akibat luka hirisan pada leher menggunakan senjata tajam,” katanya.

Beliau berkata, pihak polis telah menahan reman lima rakan mangsa termasuk dua wanita untuk siasatan lanjut sebelum dibebaskan selepas didapati tidak terlibat dalam kejadian pembunuhan itu.

“Kita telah menggerakkan usaha menjejak Tam yang menjadi suspek utama kes ini dan kes telah disiasat di bawah Seksyen 302 Kanun Keseksaan.

“Orang ramai yang mempunyai maklumat berkaitan kes ini boleh menyalurkannya kepada pegawai penyiasat, ASP S. Dasarathan menerusi talian 012-5644484,” katanya. – BERNAMA


Kerusi Parlimen bukan milik tetap individu – Saravanan

TAPAH: Kerusi Parlimen bukan suatu kedudukan tetap milik mana-mana individu, kata Timbalan Presiden MIC, Datuk Seri M Saravanan.

“Ini kerusi Ahli Parlimen ini bukanlah kedudukan tetap, kita apabila sampai masa nanti setiap insan kena kosongkan (kerusi) untuk orang lain.

Mari kita bekerja untuk kepentingan parti, apabila saya dilantik sebagai Ahli Parlimen (sebagai) contoh, ada Ahli Parlimen sebelum ini digugurkan dan apabila saya digugurkan, saya kena terima,” katanya kepada pemberita selepas majlis Rumah Terbuka Deepavali di sini hari ini.

Beliau berkata demikian ketika ditanya mengenai desas-desus ada pemimpin Barisan Nasional (BN) yang tidak dicalonkan dan bertindak menutup bilik gerakan di kawasan Parlimen berkenaan, menjelang pengumuman calon BN malam ini.

Saravanan berkata, amalan ini bukan perkara baharu dalam politik namun seseorang itu perlu berpegang teguh kepada perjuangan parti dan mengetepikan kepentingan individu.

BN dijangka akan mengumumkan calon parti yang bakal bertanding dalam Pilihan Raya Umum ke-15 (PRU15) di Dewan Tun Hussein Onn, Pusat Dagangan Dunia Kuala Lumpur (WTCKL) malam ini.

Terdahulu, Saravanan yang juga Menteri Sumber Manusia menyampaikan sumbangan kepada Persatuan Kebajikan Orang-orang Kurang Upaya Batang Padang dan Persatuan Kebajikan Ibu Tunggal Tapah di majlis yang dihadiri kira-kira 2,000 warga Tapah. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


MTUC saran kerajaan sediakan data kontraktor ‘culas’

KUALA LUMPUR: Kerajaan dicadang menyediakan data kontraktor ‘culas’ untuk digunakan bagi menyelesaikan isu pembayaran pelarasan kadar gaji minimum termasuk tunggakan secara terus kepada pekerja yang terkesan.

Setiausaha Agung Kongres Kesatuan Sekerja Malaysia (MTUC), Kamarul Baharin Mansor berkata, tunggakan gaji setiap pekerja kontrak perkhidmatan kerajaan ini seperti pekerja pembersihan dan pengawal keselamatan mencecah RM3,600, sejak kadar gaji minimum baharu RM1,500 dilaksanakan 1 Mei lalu.

“Walau apa pun sebab kegagalan majikan (kontraktor) membayar gaji minimum sama ada kelewatan kerajaan membayar pelarasan atau faktor kewangan kontraktor bermasalah, pekerja bawahan tidak boleh menjadi mangsa dengan kelemahan sistem yang dikuatkuasakan kerajaan.

“Kegagalan membayar gaji minimum mesti dilihat sebagai kelemahan sistem kontrak. Sikap tidak bertanggungjawab majikan menyebabkan pekerja tempatan menjadi mangsa buruh paksa, malah merencatkan perkembangan ekonomi negara dan melanggar perintah gaji minimum,” katanya, dalam satu kenyataan, di sini, hari ini.

Kamarul Bahrin berkata MTUC turut mencadangkan agar penahanan bon kontraktor dibuat sekiranya mereka gagal membayar pelarasan gaji minimum kepada pekerja.

“Kerajaan mesti mengambil tanggungjawab bagi memastikan majikan membayar tunggakan kepada pekerja dengan Kementerian Sumber Manusia (KSM)  boleh menggunakan kuasa bagi memastikan semua pekerja di sektor di bawah kontrak kerajaan mendapat hak mereka,” katanya.

Beliau juga menyarankan supaya KSM memanggil pihak berkepentingan bagi memastikan isu gaji minimum tidak menjadi beban serta barah sehingga menimbulkan persepsi buruk terhadap kerajaan.

“Mekanisma pembayaran pelarasan kadar gaji perlu diwujudkan supaya menjadi panduan kepada pekerja dan kontraktor setiap kali perintah gaji minimum baharu diumumkan,” katanya.

Beliau turut berharap pelarasan gaji minimum ini akan menjadi realiti kepada seluruh pekerja di bawah kontrak perkhidmatan kerajaan sempena Hari Pekerja nanti. – BERNAMA


Wanita ditahan muat naik gambar sentuh sensitiviti agama

KUALA LUMPUR: Polis menahan seorang wanita tempatan berusia 46 tahun di Gombak semalam kerana disyaki memuat naik kandungan yang menyentuh sensitiviti agama dan perkauman di media sosial Facebooknya.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, wanita yang dipercayai pemilik akaun Facebook @Bunga Matahari itu dipercayai telah memuat naik gambar kalimah Allah yang ditatu di badan seorang wanita.

“Polis turut merampas sebuah telefon bimbit dan sekeping kad SIM daripada wanita berkenaan dan beliau direman selama tiga hari sehingga esok,” katanya dalam kenyataan di sini hari ini.

Noorsiah berkata, kes wanita berkenaan disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman mengikut Seksyen 298A Kanun Keseksaan dan Seksyen 233 Akta Komunikasi dan Multimedia 1998.

“PDRM menasihatkan orang ramai supaya tidak menyalahgunakan media sosial dengan mengeluarkan kenyataan yang mengaibkan, mengundang kemarahan, menimbulkan rasa benci kepada agama, bangsa, kaum, raja sehingga boleh mencetuskan ketidakharmonian dan menjejaskan perpaduan,” katanya.

Beliau berkata, tindakan tegas boleh diambil terhadap sesiapa sahaja yang menyalahgunakan media sosial mengikut peruntukan undang-undang sedia ada demi melindungi ketenteraman dan kepentingan masyarakat. – BERNAMA


MCMC, syarikat telco diarah pantau menara terdedah banjir – Annuar

KOTA BHARU: Suruhanjaya Komunikasi dan Multimedia (MCMC) dan syarikat telekomunikasi (telco) diminta supaya lebih kerap membuat pemantauan terhadap menara yang terdedah banjir bagi mengelak sebarang gangguan perhubungan semasa bencana itu berlaku.

Menteri Komunikasi dan Multimedia, Tan Sri Annuar Musa berkata, arahan itu dikeluarkan susulan ramalan Jabatan Meteorologi (MetMalaysia) bahawa hujan dijangka berterusan dan syarikat telco juga diminta supaya lebih proaktif dalam memastikan tahap kesiapsiagaan mereka menghadapi banjir.

“Semua telco dikehendaki membuat pemantauan secara langsung dan apabila hujan, kita sudah ada peta kawasan mana yang banjir, jangan apabila sudah banjir, tidak ada bot dan penjana untuk menggantikan (bekalan kuasa elektrik) menara-menara yang terputus bekalan.

“Kita perlu lebih proaktif pada tahun ini berbanding dengan tahun lalu, supaya kalau dulu menara tergendala kerana bekalan elektrik terputus, maka liputan komunikasi juga terputus serentak dan kita tidak mahu ia berlaku seperti itu,” katanya.

Beliau berkata demikian kepada pemberita selepas merasmikan Karnival Komuniti eSports Keluarga Malaysia di Kompleks Yayasan Kemiskinan Kelantan (YKK), Melor di sini hari ini.

Annuar berkata, walaupun bekalan elektrik terjejas, beliau berharap liputan telekomunikasi tidak terputus ketika banjir bagi membolehkan mereka yang terperangkap berhubung untuk mendapatkan bantuan.

“Saya berharap semua telco mengambil tindakan di sesetengah tempat kerana apabila banjir, jalan terputus sehingga tidak boleh membawa masuk barang tanpa dijangka, oleh itu penjana patut dibawa ke situ lebih awal.

“Saya percaya masalah ini boleh diatasi sekiranya kesiapsiagaan syarikat telco itu betul-betul serius sebab banjir bukan berlaku di seluruh negara tetapi banjir hanya berlaku di beberapa lokasi,” katanya.

Sementara itu, pihaknya juga sudah mengarahkan MCMC dan telco supaya memeriksa dan menaik taraf tahap liputan di semua pusat pengiraan undi bagi kelancaran proses tersebut.

“Saya mendapat aduan misalnya satu tempat di Baling, Kedah dan kita sudah memaklumkan kepada MCMC dan ‘booster’ sementara dihantar di tempat yang terlibat supaya ada capaian yang kuat dan semua orang boleh menjalankan tugas serta telekomunikasi tidak terganggu terutama pada 19 Nov nanti,” katanya.

Suruhanjaya Pilihan Raya (SPR) menetapkan 19 November ini sebagai hari pengundian bagi Pilihan Raya Umum ke-15 (PRU15). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tindakan pemaju beri notis kosongkan rumah zalim, penduduk Kampung Sungai Baru rayu PM bantu

KUALA LUMPUR: Penduduk Kampung Sungai Baru, Kampung Baru merayu Perdana Menteri, Datuk Seri Anwar Ibrahim campur tangan dan membantu nasib mereka yang akan kehilangan tempat tinggal.

Ahli Jawatankuasa (AJK) Bertindak Penduduk Kampung Sungai Baru, Johari Zakaria memaklumkan bahawa baru-baru ini mereka menerima notis pengusiran untuk mengosongkan rumah-rumah terlibat dalam masa 30 hari dari hari penerimaan notis borang A.

Menurutnya, notis yang diterima penduduk pada 19 Disember itu adalah daripada Jabatan Ketua Pengarah Tanah dan Galian Persekutuan Wilayah Persekutuan Kuala Lumpur.

“Sedangkan wang pampasan yang tidak setimpal diterima penduduk baru seminggu yang lepas, ini adalah satu tindakan yang kejam dan tidak berperikemanusiaan.

“Dalam masa 30 hari, bagaimana penduduk-penduduk terbabit hendak menyewa dan membeli rumah sedangkan rumah baharu yang telah siap pun mengambil masa tiga tahun untuk siap.

“Ada juga di antara penduduk yang tidak menerima wang pampasan, telah menerima borang K, dan ada juga penduduk-penduduk yang telah menerima wang pampasan, apabila nak ditunaikan di Pejabat Amanah Raya wang tersebut didapati tiada, ini adalah perkara yang tidak masuk akal sama sekali,” kata Johari sidang media pada Isnin.

Dalam sidang media yang diadakan di Pusat Rukun Tetangga Kampung Sungai Baru itu, Johari berkata, beliau menerima jawapan yang amat mendukacitakan apabila mengadukan perkara ini kepada agensi terbabit.

Johari telah merayu kepada mereka agar notis tersebut dilanjutkan kepada sekurang-kurangnya enam bulan untuk memudahkan penduduk membuat persediaan awal dari segi perpindahan dan juga perkara-perkara yang berkaitan.

Namun, alasan yang diberikan oleh pegawai berkenaan adalah perkara yang sama didengarinya sebelum ini iaitu arahan daripada pihak atasan.

“Dengan ini, saya dan juga penduduk-penduduk merayu dan menyeru kepada Datuk Seri Anwar Ibrahim yang kita ketahui seorang yang berjiwa besar, berjiwa rakyat dan sangat prihatin akan nasib rakyat.

“Maka kami juga memohon pertimbangan dan kelulusan agar akta pengambilan tanah ini dikaji semula dan penyemakan kembali terhadap pemilik teres dan flat terkesan dengan akta ini,” kata Johari yang menyifatkan akta pengambilan tanah itu sebagai sangat zalim.

Sementara itu, Pengarah Komunikasi Amanah, Khalid Abdul Samad yang hadir memimpin sidang media itu berkata, tidak ada masalah kalau Perdana Menteri menangguhkan atau membatalkan notis itu.

Hal ini adalah kerana notis itu adalah daripada Jabatan Kerajaan di bawah Perdana Menteri dan bukanlah daripada mahkamah.

“Saya bagi pihak penduduk Kampung Sungai Baru merayu kepada Perdana Menteri untuk membatalkan atau pun menangguhkan dahulu, dan buat satu perjumpaan dengan pemilik-pemilik di sini sendiri.

“Jangan dengar cakap mana-mana pihak yang lain sama ada Ahli Parlimen, pemaju atau wakil-wakil yang tidak rasmi dan sebagainya,” ujar Khalid.

Berita berkaitan: Diberi notis pengusiran, penduduk Kampung Sungai Baru rayu Anwar bantu [VIDEO]

Author

Faridah Amiratul

View all posts

View all posts


Ahmad Maslan umum tak tanding jawatan Naib Presiden UMNO

PONTIAN: Setiausaha Agung UMNO, Datuk Seri Ahmad Maslan mengumumkan tidak akan bertanding jawatan Naib Presiden parti pada pemilihan kali ini.

Menurutnya, beliau memilih untuk bertanding bagi jawatan ahli Majlis Kerja Tertinggi (MKT) dan Ketua UMNO Bahagian Pontian.

Ahli Parlimen Pontian berkata, keputusan tersebut dibuat kerana tidak mahu memecahkan undi memandangkan Johor sudah mempunyai tiga calon bagi jawatan Naib Presiden UMNO.

“Kalau dari segi kelayakan dan pengalaman, saya memang sudah lama dalam UMNO dan pernah memegang jawatan Ketua Penerangan UMNO serta sudah meninjau kesemua 191 bahagian UMNO di seluruh negara.

“Namun, saya tidak perlu menjadi seorang lagi calon Naib Presiden dari Johor. Apabila sudah terlalu ramai calon ia akan memecahkan undi,” katanya seperti dilapor Sinar Harian.

Beliau berkata demikian selepas merasmikan Mesyuarat Agung Persatuan Kebajikan Pemandu Kereta Sewa Pontian di Dewan UMNO pada Sabtu malam.

Tambah beliau, setakat ini wakil dari negeri-negeri lain hanya menghantar seorang sahaja calon bagi merebut jawatan Naib Presiden.

“Perwakilan akan lihat siapa wakil daripada negeri yang hendak mereka pilih. Pihak di luar sana juga akan fikir mengapa ramai sangat, sedangkan negeri-negeri lain hanya hantar seorang sahaja calon.

“Setakat ini, lapan calon sudah menawarkan diri bertanding jawatan Naib Presiden UMNO di mana tiga calon dari Johor. Selebihnya dari Kedah iaitu Datuk Seri Mahdzir Khalid ; Pahang (Datuk Seri Wan Rosdy Wan Ismail); Perak (Datuk Seri Johari Abdul Ghani); Pulau Pinang (Datuk Seri Reezal Merican Naina Merican) dan Perak (Datuk Seri Zambry Abd Kadir),” ujarnya.

Tiga calon Naib Presiden UMNO dari Johor ialah Menteri Pengajian Tinggi, Datuk Seri Mohamed Khaled Nordin; Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said dan bekas Menteri Besar Johor yang juga Ahli Parlimen Simpang Renggam, Datuk Seri Hasni Mohamad.

Penentuan jawatan itu akan dibuat ketika mesyuarat perwakilan bahagian di seluruh negara yang akan berlangsung pada 18 Mac depan.

Author

Diyana Rahip

View all posts

View all posts


Adakah Crackhouse tutup mata komedi hina Islam, Melayu sebelum ini? – NGO

KUALA LUMPUR: Pengasas Into Taqwa Malaysia and I Taqwa Medical Healthcare, Fara Othman bertanya adakah Crackhouse Comedy Club Taman Tun Dr Ismail tutup mata beberapa acara komedi hina Islam dan Melayu sebelum ini telah berlangsung di tempat mereka?

Pertubuhan bukan kerajaan (NGO) itu berkata ada menerima beberapa klip video komedi yang dilihat mempersendakan Islam di tempat sama iaitu di Crackhouse.

Fara berkata, ada video dipercayai daripada pemilik kelab itu sendiri, Rizal Van Geyzel yang berkata dia membuat persembahan dalam bahasa Tamil dengan tujuan mempersendakan orang Melayu.

“Antara kata-katanya, tahu tak kenapa saya buat persembahan dalam bahasa Tamil? Sebab saya suka perli orang Melayu.

“Kata-kata ini boleh menimbulkan rasa tidak selesa bagi orang Melayu.

“Malah ada lagi video di kelab yang sama yang tular menunjukkan seorang wanita Muslimah diberi tin arak dan disuruhnya membuka tin itu.

“Saya berharap pihak berkuasa, Jabatan Perpaduan Negara boleh mengambil tindakan sewajarnya, menghentikan acara-acara realiti yang boleh mengganggu gugat ketenteraman awam dalam hidup kita berbilang kaum dan agama.

“Mungkin jika perlu tindakan menggantung sementara premis-premis seperti ini termasuk kedai air buah D Floral yang baru-baru ini tular kakak seksi juga perlu dibuat agar lebih adil kepada masyarakat,” katanya.

Pihak pengurusan Crackhouse Comedy Club menggesa agar Dewan Bandaraya Kuala Lumpur (DBKL) menarik semula penggantungan lesen premis tersebut.

Ia susulan satu video berdurasi 54 saat tular di media sosial menunjukkan seorang wanita mendakwa menghafaz 15 juzuk al-Quran sebelum menanggalkan tudung dan baju kurungnya ketikala membuat persembahan di kelab tersebut.

Dalam kenyataan, pengurus kelab tersebut Rizal Van Geyzel dan Shankar R. Santhiram berkata, kelab itu disita tanpa sebarang notis bertulis awal kepada pihak pengurusan.

Author

Tun Puteh Wanti

View all posts

View all posts


Servis baik pulih 7Stone Helmet semakin dikenali

KUALA LUMPUR: Topi keledar yang mengalami kerosakan lazimnya akan dibuang begitu sahaja kerana ramai yang tidak tahu ia boleh dibaik pulih dan ada bengkel khusus untuk tujuan itu.

Lantaran itu jugalah Mohd Azizul Adzmi, 37,  membuka bengkel 7Stone Helmet yang terletak di Batu 7, Gombak, Selangor.

“Saya sering mendengar rakan-rakan mengeluh tidak ada tempat yang membaik pulih topi keledar mereka yang rosak. Dari situlah timbul idea untuk saya berkecimpung dalam bidang ini dengan membuka bengkel pada 2017,” katanya kepada Bernama.

Beliau yang mahu disapa Ejoy, mempunyai minat mendalam dalam bidang permotoran selain gemar mengumpul topi keledar vintaj, dan hingga kini memiliki lebih 30 topi keledar pelbagai jenama dengan yang termahal adalah Magnum LTD berwarna kuning bernilai RM13,000 kerana ia jarang ditemukan.

“Sebenarnya masih ramai yang kurang maklum akan kewujudan servis baik pulih topi keledar ini dan tidak menghairankan kerana saya rasa terlalu kurang pakar baik pulih topi keledar di Malaysia. Ini menjadikan karier sebegini mempunyai potensi yang cukup besar untuk dikembangkan, khususnya dalam kalangan orang muda,” ujarnya.

Bagaimanapun kata beliau, untuk menjadi pakar baik pulih topi keledar memerlukan tumpuan dan kesabaran yang tinggi.

“Kesabaran amat diperlukan, khususnya ketika menjalankan baik pulih bahagian dalam topi keledar termasuk jahitan dan kemasan akhir. Ini kerana jika tersilap atau tersenget jahitan yang dilakukan,  maka akan rosaklah  hasil kerja kita,” jelasnya yang menjalankan bengkel itu bersama-sama dua rakan kongsi.

Mengambil masa lebih setahun untuk belajar sendiri cara-cara dan kaedah menjahit bahagian dalaman topi keledar menerusi pelbagai video di YouTube, Ejoy berkata pengalaman bekerja sebagai tukang jahit seluar jeans dan denim sebelum ini banyak membantunya.

“Saya pernah bekerja dengan seorang rakan di sebuah kedai menjahit seluar jeans di Cheras dan Keramat sekitar 2013 hingga 2015. Beliau sangat tekun mengajar saya pelbagai teknik jahitan menggunakan mesin jahit industri dengan satu jarum jahitan. Pengalaman inilah kekuatan saya untuk menjadi seorang pakar baik pulih topi keledar.

“Pada awalnya, saya hanya membaik pulih topi keledar biasa buatan tempatan dari era 80 dan 90-an seperti Apollo dan SGV. Kemudian barulah saya berani untuk beralih kepada topi keledar premium yang diimport seperti jenama Bell dari Amerika Syarikat,” tambahnya.

Antara perkhidmatan yang ditawarkan di bengkel 7Stone Helmet ialah baik pulih tali pengikat dagu, gabus lapik, getah pelapik serta butang visor.

Harga perkhidmatan adalah berbeza mengikut bahagian yang perlu dibaiki. Sebagai contoh, bagi membaiki tali pengikat dagu, harganya yang dikenakan adalah sekitar RM30 hingga RM350 (bagi topi keledar import).

“Biasanya pelanggan akan minta baiki ‘padding’ topi keledar iaitu span dan kain di bahagian dalam dan harga servis baik pulih bergantung pada material gantian yang digunakan sama ada yang asli atau buatan tempatan.

“Contohnya, jika pelanggan hantar topi keledar asli jenama Bell yang mengalami kerosakan getah keliling, sudah tentu kita perlu pastikan barang gantian juga asli yang kita perlu tempah dari luar negara. Ini bagi memastikan pelanggan kita berpuas hati dengan hasil kerja yang dilakukan.

“Pelanggan kita bukan sahaja dari sekitar Lembah Klang, malah ada yang sangup menghantar topi keledar mereka secara pos untuk dibaik pulih,” katanya, menambah proses baik pulih sebuah topi keledar lazimnya memakan masa sekitar sebulan.

Selain membaik pulih, bengkel itu juga menjual topi keledar buatan sendiri dengan pelanggan boleh menempah corak dan jenis topi keledar yang mereka inginkan.

Berkongsi lanjut mengenai proses pembuatan topi keledar 7Stone, rakan kongsi Ejoy, Ahmad Tanusi Tajuddin atau Pak Chu, 57,  berkata, perkara pertama yang perlu dilakukan ialah menyiapkan cengkerang topi keledar menggunakan tiga lapis gentian kaca yang disusun di dalam acuan.

Proses ini katanya, perlu dilakukan secara berhati-hati agar tidak berlaku gelembung dan memburukkan rupa bentuk cengkerang.

“Ketebalan cengkerang yang kita buat tidak tebal dan tidak nipis sangat, ikut standard topi keledar yang lain. Dari segi kualiti memang tahan lasak. Setelah acuan cengkerang kering, kita akan buat pemeriksaan dan kemasan luaran bagi memastikan permukaannya licin dan rata.

“Seterusnya ialah proses menyembur cat yang akan dilakukan oleh seorang lagi rakan kami iaitu Ahmad Fadzil Ton. Warna dan corak yang akan disembur adalah pelbagai mengikut kreativiti kami atau cita rasa pelanggan.

“Kami juga ada buat topi keledar dengan kesan khas menggunakan gentian karbon dan resin yang coraknya akan kelihatan seolah-olah timbul seperti tiga dimensi,” katanya.

Proses terakhir pembuatan topi keledar akan dilakukan Ejoy dengan memastikan kemasan pelapik pada bahagian dalam topi keledar menepati kehendak pelanggan. Lebih-lebih lagi sekiranya bahan yang digunakan adalah tulen.

“Harga yang dikenakan bagi setiap projek bergantung pada bahan-bahan yang kita gunakan. Biasanya ia menelan kos sekitar RM800, namun sebuah topi keledar buatan sendiri boleh dijual sekitar RM1,500 kerana semua proses dilakukan dengan tangan.

“Topi keledar yang kita buat biasanya dengan reka bentuk klasik atau vintaj, dan memang dapat permintaan cukup tinggi daripada peminat jenis ini terutamanya geng-geng motosikal.

“Kami turut bercadang mendapatkan pengiktirafan kualiti daripada SIRIM Berhad dalam masa terdekat, agar topi keledar yang kami buat benar-benar dijamin selamat oleh pihak berwajib,” katanya, menambah mereka yang berminat untuk mendapatkan perkhidmatannya boleh melayari laman Facebook Ejoy Helmet. – BERNAMA


Pembahagian kerusi BN pada PRU15 diputuskan pemimpin tertinggi – Tok Mat

Beliau berkata perkara itu perlu diserahkan kepada pemimpin di peringkat tertinggi dan Biro Politik BN untuk diputuskan bagi menjaga keharmonian serta mengelakkan situasi tidak senang dalam gabungan tersebut.

“Saya telahpun memberi nasihat dalam mesyuarat BN pagi tadi supaya pembahagian kerusi ini jangan sentuh dahulu, pembahagian kerusi ini serahkan kepada presiden parti dan Biro Politik BN. Kita akan bentangkan kita punya strategi dan di situ, kita akan lihat semua perkara secara keseluruhan.

“Kita tidak mahu nanti kerana ada pula di peringkat bahagian dan di peringkat negeri mengatakan mahu kerusi itu dan ini, nanti akan mewujudkan perasaan tidak sihat antara satu sama lain dalam BN,” katanya kepada pemberita selepas pertemuan bersama jentera pilihan raya BN dan penyerahan tauliah pelantikan pengerusi pusat daerah mengundi seluruh Kedah di sini hari ini.

Mohamad berkata sekiranya pembahagian kerusi telah diputuskan di peringkat tertinggi, beliau yakin pemimpin di peringkat negeri dan bahagian akan dapat menerima keputusan itu.

Katanya setakat ini, status quo kedudukan kerusi antara parti komponen BN masih kekal dan pemimpin di peringkat tertinggi juga belum membincangkan perkara itu.

Beliau berkata buat masa ini, pihaknya sedang mengumpul maklumat mengenai persiapan BN di peringkat negeri dan bahagian seluruh negara bagi menghadapi pilihan raya serta akan membuat laporan mengenai perkara itu untuk diserahkan kepada Perdana Menteri Datuk Seri Ismail Sabri Yaakob.

Mohamad, yang juga Timbalan Presiden UMNO, berkata pihaknya telah menulis surat kepada Jabatan Pendaftaran Pertubuhan (RoS) berhubung permohonan meminda perlembagaan parti itu dan berharap jabatan tersebut dapat memberikan keputusan selewat-lewatnya 31 Julai ini.

“Bagilah jawapan ‘ya’ ataupun ‘tidak,’ kalau ‘ya’ syukur Alhamdulillah, kalau ‘tidak’ kami perlu buat rayuan kepada Menteri (Dalam Negeri). Kami perlu bersedia kerana tempoh kami sebagai pemegang jawatan dalam parti sampai hujung tahun ini.

“Kalau perlu buat pemilihan parti, kena buat mesyuarat di peringkat cawangan… 22,000 lebih cawangan dan 191 bahagian bukan sesuatu yang mudah, kami tidak mahu sehingga parti ini terbubar pendaftarannya,” kata beliau. – BERNAMA


UMNO ulangi komitmen sokong Anwar sebagai perdana menteri hingga akhir penggal

BANGI: Setiausaha Agung UMNO, Datuk Seri Ahmad Maslan berkata, UMNO kekal komited dalam menyokong kepimpinan Datuk Seri Anwar Ibrahim sebagai Perdana Menteri hingga tamat penggal demi kestabilan politik negara.

Beliau berkata, ia selaras dengan resolusi yang dicapai dalam Pehimpunan Agung UMNO bulan lepas.

“Jadi apabila kita sokong kerajaan ini maksudnya Anwar adalah Perdana Menteri yang kita ada (hingga akhir penggal)… supaya wujud kestabilan dalam negara kita,” katanya kepada pemberita selepas melancarkan Program Inkubator Sukan Dron di Universiti Kebangsaan Malaysia hari ini.

Ahmad, yang juga Timbalan Menteri Kewangan, berkata demikian ketika menjunjung kasih titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang menzahirkan hasrat untuk melihat Anwar kekal sebagai Perdana Menteri terakhir dilantik di bawah pemerintahan Seri Paduka semasa pembukaan Penggal Kedua Parlimen Ke-15 hari ini.

Beliau menyeru Ahli Parlimen lain untuk bukan sahaja menjunjung kasih titah Al-Sultan Abdullah tetapi juga memastikan kestabilan politik negara dicapai.

Ahli Parlimen Pontian itu berkata, arena politik negara kini sudah stabil dengan wujudnya Kerajaan Perpaduan yang memperolehi sokongan 148 Ahli Dewan Rakyat iaitu lebih dua pertiga majoriti.

“Sejak Pilihan Raya Umum 2004, kali ini baru kita dapat majoriti sebanyak ini,” katanya.

Terdahulu, ketika bertitah di Parlimen hari ini, Al-Sultan Abdullah menyambut baik permuafakatan dicapai Kerajaan Perpaduan yang selari dengan hasrat baginda untuk membentuk sebuah kerajaan yang stabil dan utuh.

Seri Paduka turut menzahirkan ucapan tahniah kepada Anwar kerana dilantik sebagai Perdana Menteri ke-10 dan barisan Jemaah Menteri Kerajaan Perpaduan.

Baginda juga meminta semua pihak berlapang dada dan menerima serta menghormati keputusan Pilihan Raya Umum ke-15 dengan hati yang terbuka. – BERNAMA


Beri peluang imam tempatan pimpin solat Tarawih

SHAH ALAM: Jabatan Agama Islam Selangor (JAIS) memaklumkan bahawa keputusan untuk tidak membenarkan imam jemputan solat Tarawih luar negara di masjid dan surau di seluruh Selangor pada Ramadan tahun ini adalah keputusan yang ditetapkan oleh Majlis Agama Islam Selangor (MAIS) sejak 2015.

Pengarah JAIS, Datuk Mohd Shahzihan Ahmad berkata, larangan berkenaan dibuat untuk memberi laluan sepenuhnya kepada imam-imam tempatan, para asatizah, para graduan dan pelajar-pelajar tahfiz tempatan yang juga menguasai aspek-aspek al-Quran yang baik dan mempunyai ilmu pengetahuan Fiqah sebagai imam.

Menurutnya ketetapan yang dibuat selaras dengan titah Sultan Selangor Sultan Sharafuddin Idris Shah itu dibuat sebagai usaha menyediakan imam-imam pelapis untuk mengisi keperluan imam di masjid dan surau di Selangor pada masa hadapan.

“Keputusan ini juga dibuat bagi mengatasi wujudnya segelintir individu atau pihak yang menjadi perantara menawarkan imam solat Tarawih dari luar negara dengan kadar bayaran tertentu, namun pada masa sama menyebabkan peminggiran imam sedia ada, imam tempatan dan para huffaz di Selangor.

“Terdapat juga keadaan apabila kehadiran imam luar negara menimbulkan beberapa isu melibatkan perbezaan mazhab dalam pelaksanaan solat dan mengambil kesempatan mengutip derma untuk faedah dan manfaat orang Islam yang tidak mendapat kebenaran di bawah Seksyen 106 Enakmen Pentadbiran Agama Islam (Negeri Selangor) 2003 Pindaan 2016,” katanya dalam satu kenyataan pada Isnin.

Mohd Shahzihan turut memaklumkan JAIS sentiasa bekerjasama rapat dengan Persatuan Institusi Tahfiz al-Quran Negeri Selangor (PITAS) dalam menyediakan para huffaz untuk menjadi imam solat Tarawih.

Katanya, pihak masjid dan surau boleh menghubungi Bahagian Pendidikan Islam (BPI) JAIS untuk mendapatkan nasihat dan panduan mengenai perkara berkenaan.

Media sebelum ini melaporkan hanya imam lantikan MAIS sahaja dibenarkan untuk menjadi imam solat Tarawih di masjid, surau dan musolla di Selangor. – BERNAMA


Bon Odori galakkan persahabatan antara Malaysia, Jepun

SHAH ALAM: Festival tahunan Bon Odori yang telah dianjurkan hampir setengah abad di negara ini adalah usaha untuk mempromosi dan mengeratkan persahabatan antara Malaysia dan Jepun, kata Duta Jepun ke Malaysia.

Katsuhiko Takahashi berkata, Festival Bon Odori ke-46 yang diadakan hari ini adalah bukti hubungan dua hala yang mesra yang dinikmati oleh kedua-dua negara.

“Jepun sangat menghargai kepelbagaian budaya dan toleransi Malaysia. Kepelbagaian dan toleransi itu telah menggerakkan usaha untuk mempromosikan hubungan dua hala dalam semua aspek termasuk Festival Bon Odori ini.

“Tahun ini menandakan ulang tahun ke-65 penubuhan hubungan diplomatik antara Malaysia dan Jepun serta sambutan ulang tahun ke-40 Dasar Pandang Ke Timur, Malaysia. Jawatankuasa penganjur Bon Odori berharap upacara ini menjadi satu lagi peluang untuk mengukuhkan lagi hubungan rakyat Jepun dan Malaysia,” katanya pada sidang media Festival Bon Odori ke-46 di sini.

Takahashi berkata kira-kira 1,500 syarikat Jepun melabur di Malaysia dengan menawarkan peluang pekerjaan serta menyumbang kepada ekonomi negeri dan negara.

Sementara itu, Pengerusi Jawatankuasa Penganjur Festival Bon Odori 2022 di Kuala Lumpur Dai Hoshiai berkata dianggarkan 35,000 pengunjung menghadiri Festival Bon Odori yang bermula pada 7 malam.

Beliau berkata festival itu tidak diadakan sejak dua tahun lepas berikutan pandemik COVID-19.

Festival ini adalah acara kebudayaan yang memaparkan tarian rakyat Jepun dan ia disambut setiap tahun sebagai acara pada musim panas yang diadakan di setiap daerah di setiap bandar di Jepun.

“Ini hanyalah acara kebudayaan. Sudah pasti kami buka (Bon Odori) kepada semua orang,” katanya. – BERNAMA


Pemeriksaan polis terhadap kenderaan bawa senjata adalah rutin – KP Johor

JOHOR BAHRU: Pemeriksaan terhadap kenderaan yang membawa keluar senjata api, peluru dan peralatan di pintu masuk antara Malaysia dan Singapura adalah pemeriksaan rutin oleh polis dari Ibu Pejabat Polis Kontinjen Negeri, kata Ketua Polis Johor Datuk Kamarul Zaman Mamat.

Beliau berkata dalam pemeriksaan semalam di laluan lori (keluar) Malaysia – Singapura di Kompleks B, Bangunan Sultan Iskandar di sini pada pukul 2.30 petang hingga 4.30 petang, ia diketuai oleh Pegawai Turus Pelesenan Kontinjen Johor.

Menurutnya ketika itu polis membuat pemeriksaan ke atas sebuah treler dan pacuan empat roda jenis Toyota Hilux, dan ia merupakan pemeriksaan rutin bagi setiap senjata, amunisi atau peralatan berkaitan senjata api, sebagaimana surat kelulusan lesen interim oleh Ketua Polis Negara.

“Kesemuanya diperiksa bagi tujuan kelepasan oleh pihak Polis DiRaja Malaysia dan Jabatan Kastam Diraja Malaysia untuk masuk ke Singapura selepas latihan kententeraan bersama Angkatan Tentera Malaysia selesai,” katanya dalam kenyataan hari ini.

Semalam satu pesanan suara menerusi aplikasi WhatsApp berdurasi 12 saat serta beberapa keping gambar berkaitan pemeriksaan itu menjadi tular di laman sosial.

Kamarul Zaman menasihatkan orang ramai agar tidak mudah mempercayai apa jua yang ditularkan di samping menyemak dahulu kesahihan sebarang maklumat yang diterima, dan menurutnya polis akan mengambil tindakan tegas terhadap pihak tidak bertanggungjawab menyebarkan kandungan, khabar angin atau berita tidak sahih. – BERNAMA


Mangsa ditipu ‘ustazah kontroversi’, sila buat laporan polis – KPN

CYBERJAYA: Ketua Polis Negara, Tan Sri Acryl Sani Abdullah Sani menegaskan, mana-mana individu yang mendakwa menjadi mangsa penipuan ustazah kontroversi yang memperalatkan perubatan sunah diminta tampil membuat laporan polis.

Katanya, dengan membuat laporan polis itu dapat memudahkan pihaknya untuk meneliti dan menjalankan siasatan.

“Jadi saya minta mereka yang menjadi mangsa penipuan itu dan mengalami kerugian diminta membuat laporan polis.

“Siasatan secara telus akan dijalankan berkaitan laporan polis yang diterima,” katanya seperti dilapor Harian Metro hari ini.

Terdahulu, Harian Metro melaporkan seorang wanita yang bergelar ustazah didakwa memanipulasi perubatan sunah demi kepentingan diri.

Susulan itu, Khidmat Guam sedang mengumpul dan meneliti bukti berkaitan wanita terbabit.

Pengarah Advokasinya, Mahmud Jumaat berkata, berdasarkan pertemuan dengan pengadu sebelum ini, pihaknya mendapati wujud unsur penipuan dilakukan wanita yang sering mengundang kontroversi itu termasuk ugutan dan transaksi wang dalam jumlah yang besar.

Hanya dengan melihat gambar lidah dan tubuh ketika sesi rawatan mampu mengenal pasti tahap penyakit seseorang sama ada kronik atau sebaliknya, selain kononnya boleh berubat secara jarak jauh dengan hanya mengikut arahan.

Malahan, ustazah berkenaan turut didakwa mampu merawat penyakit pengikutnya secara sunah tanpa perlu pergi ke hospital serta menerima rawatan perubatan moden yang dianggapnya beracun dan menyimpang daripada ajaran Islam.

Wanita itu turut dikatakan dapat mengubat pesakit dengan hanya menyentuh dan memeriksa tubuh serta mampu mengenal pasti penyakit dihadapi mereka sebelum mempromosikan ubat sunnah dengan jualan harga tidak masuk akal.

Bagaimanapun, masih ada pengikut yang sanggup berhabis ribuan ringgit untuk membeli ubat-ubatan ididakwa mengikut sunnah berkenaan.

Difahamkan, pengikut wanita terbabit yang menyertai kumpulan aplikasi Telegram bagi mempromosi perubatan sunnah kini mencecah 3,000 orang dan ada dalam kalangan mereka bergelar doktor, guru dan sebagainya.

Author

Diyana Rahip

View all posts

View all posts


‘Brothers in Racing’: Ikatan kukuh dua putera capai kejayaan bersama

KUALA LUMPUR: Orang ramai kini berpeluang melihat bagaimana Tunku Panglima Johor Tunku Abdul Rahman dan Tunku Putera Johor Tunku Abu Bakar Sultan Ibrahim melakukan persiapan dan membuat penampilan sulung dalam perlumbaan GT World Challenge Asia pada Mei lepas.

Dokumentari terbitan Johor Motor Racing (JMR) bertajuk ‘Brothers in Racing’ itu memaparkan kisah di sebalik tabir yang memperlihatkan hubungan dua putera Sultan Johor itu bersedia untuk perlumbaan siri pertama yang diadakan di Litar Antarabangsa Sepang (SIC).

Menurut JMR dalam kenyataan hari ini, dokumentari berdurasi 10 minit yang ditayangkan dalam media sosial dan YouTube JMR pada Rabu lepas itu menunjukkan cabaran dan dugaan dua putera berlumba buat kali pertama di hadapan rakan, keluarga dan penyokong sendiri di SIC.

Diasaskan oleh keluarga diraja Johor, JMR dikuasakan oleh Triple Eight Race Engineering dan Mercedes-AMG yang berpangkalan di Australia, memandu jentera lumba model GT3.

Tunku Abdul Rahman yang memenangi perlumbaan Pusingan 1 menzahirkan penghargaannya kepada pasukan serta dapat berlumba dengan Tunku Abu Bakar.

“Berlumba di negara sendiri sudah tentu istimewa, perlumbaan di laman sendiri. Saya membuat penampilan pertama GT di sini dan kemenangan pertama di Malaysia.

“Ia sangat istimewa buat kami, terutamanya sebagai satu pasukan yang sedang berkembang…berlumba di laman sendiri dengan adinda saya dan mendapat sokongan daripada keluarga dan rakan adalah sangat hebat,” titah Tunku Abdul Rahman.

Sementara itu, Tunku Abu Bakar berjaya meraih tempat kedua dalam Pusingan 2.

Selain itu, dokumentari berkenaan juga memaparkan rakan sepasukan dua putera – pelumba negara Jazeman Jaafar dan Nick Foster – serta pasukan Triple Eight Race Engineering.

Mengulas mengenai persiapan dan perkembangan dua putera Sultan Johor, Foster berkata Tunku Abu Bakar “mempunyai sikap yang mengagumkan ketika memandu dan cara baginda melakukan semuanya di dalam dan luar kereta serta kerja keras baginda dengan JJ”.

Foster optimis dengan dua putera Sultan Johor itu yang akan menjadi pelumba yang hebat dan tidak boleh dipandang ringan sepanjang tahun ini serta keseluruhan pasukan JMR mempunyai operasi yang kukuh pada masa ini. – BERNAMA


Restoran Pak Mus tawar Menu Rahmah di Sabah

KOTA KINABALU: Meskipun Menu Rahmah belum diperluaskan ke Sabah, seorang pengusaha restoran di Plaza Tanjung Aru, di sini mengambil inisiatif menawarkan hidangan tersebut kepada pelanggannya bermula hari ini.

Musli Oli yang mengusahakan Restoran Pak Mus, berkata menu berkenaan ditawarkan bermula pukul 10.30 pagi hingga 2.30 petang.

“Insya-Allah, restoran saya akan menyajikan Menu Rahmah setiap hari kepada semua pelanggan yang datang ke sini,” katanya kepada Bernama di sini hari ini.

Beliau berkata, menu berkhasiat dan seimbang yang ditawarkan kepada pelanggan pada harga RM5 ialah nasi, ayam atau ikan, sayur dan air sirap.

Menurutnya inisiatif itu adalah bagi menyahut seruan kerajaan dalam membantu mengurangkan beban kos sara hidup rakyat khususnya di negeri ini.

Semalam, Naib Presiden Parti Warisan (Warisan), Datuk Junz Wong memuji inisiatif Menu Rahmah oleh kerajaan Persekutuan dan menggesa kerajaan negeri yang dipimpin Gabungan Rakyat Sabah (GRS) supaya memperluas inisiatif itu ke Sabah.

Selasa lepas, Kementerian Perdagangan Dalam Negeri dan Kos Sara Hidup (KPDN) melancarkan Menu Rahmah yang menawarkan hidangan makan tengah hari atau makan malam berharga RM5 sepinggan di 15,000 premis menjual makanan di seluruh negara.

Sementara itu, seorang pelanggan, Ramli Halim, 50, berkata, inisiatif hidangan Menu Rahmah itu bukan sahaja membantu golongan sasar tetapi juga kepada semua lapisan masyarakat.

Beliau berkata purata perbelanjaan untuk makan sehari kini sekitar RM50 seorang dan jumlah itu agak besar bagi mereka yang mempunyai ahli keluarga yang ramai.

“Jadi, Menu Rahmah ini memang bagus kerana bukan sahaja membantu golongan miskin tetapi semua pekerja yang sudah tentu mahu harga murah dan menjimatkan,” katanya yang bekerja sendiri.

Penjawat awam, Santy Ahmad, 42, pula berharap restoran lain di setiap daerah di negeri ini akan turut menyediakan Menu Rahmah agar usaha kerajaan itu dapat dinikmati setiap lapisan masyarakat. – BERNAMA


Zakat Selangor santuni 29 keluarga terlibat banjir di Sabak Bernam

CYBERJAYA: Lembaga Zakat Selangor (LZS) menyantuni 29 keluarga yang terkesan akibat banjir di Kampung Batu 38 Baroh, Sabak Bernam, hari ini.

Dalam kunjungan itu, LZS menerusi pasukan operasi agihan daerah Sabak Bernam hadir memberi bantuan bagi meringankan beban mangsa.

“Hujan yang turun berterusan menyebabkan beberapa rumah ditenggelami air banjir.

“Tiada pusat pemindahan dibuka dan penduduk yang terlibat hanya berlindung di rumah saudara mara dan dibahagian rumah yang tidak terkena air banjir.

“Hari ini kami hadir bersama-sama Penolong Amil Kariah menyantuni mereka yang terlibat dan menyerahkan bantuan barangan makanan kepada semua mangsa,” maklum LZS dalam hantaran di Facebook rasmi pada Rabu.

Dalam pada itu, LZS turut mengucapkan terima kasih kepada pengeluar zakat kerana menerusi kutipan berkenaan dapat meringankan beban golongan yang memerlukan.

“Semoga mereka (mangsa banjir) semua tabah dengan dugaan dan ujian ini. Terima kasih kepada pengeluar zakat,” ucapnya.

Author

Diyana Rahip

View all posts

View all posts